(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΖ΄

Πέμπτη 30 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Κ. Σκρέκα, σελ.   
3. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Καλλίπολης Πειραιά, το 21ο Δημοτικό Σχολείο Καλλιθέας και το 7ο Γυμνάσιο Καβάλας, σελ.   
4. Επί διαδικαστικού θέματος, σελ.   
5. Ειδική Ημερήσια Διάταξη:

Αιτήσεις άρσης ασυλίας Βουλευτών, συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ. Παύλου Πολάκη -τέσσερις δικογραφίες- Σπυρίδωνος-Αδώνιδος Γεωργιάδη και Βασιλείου Γιόγιακα, σελ.   
6. Ονομαστική ψηφοφορία επί των αιτήσεων άρσης ασυλίας των Βουλευτών, σελ.   
7. Επιστολικές ψήφοι επί της ονομαστικής ψηφοφορίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 1 Δεκεμβρίου 2017, σελ.   
2. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Βιωσιμότητα του Ειδικού Λογαριασμού Επικούρησης Προσωπικού Εθνικής Τράπεζας (ΛΕΠΕΤΕ)», σελ.   
 β) Προς την Υπουργό Πολιτισμού και Αθλητισμού:  
 i. με θέμα: «Η επένδυση στο Ελληνικό κινδυνεύει να ακυρωθεί: 75.000 νέες θέσεις εργασίας και 8,2 δις ευρώ θα πάνε χαμένα, εξαιτίας των τεχνασμάτων της Κυβέρνησης», σελ.   
 ii. με θέμα: «Κίνδυνος υπολειτουργίας Μουσείου και Αρχαιολογικού τόπου Δελφών», σελ.   
 iii. με θέμα: «Η επένδυση στο Ελληνικό κινδυνεύει να ακυρωθεί: 75.000 νέες θέσεις εργασίας και 8,2 δις ευρώ θα πάνε χαμένα, εξαιτίας των τεχνασμάτων της Κυβέρνησης», σελ.   
 γ) Προς τον Υπουργό Υποδομών και Μεταφορών, σχετικά με το ζήτημα της οδικής σύνδεσης της Δράμας με την Εγνατία οδό και τους κάθετους άξονες, σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
ΚΟΝΙΟΡΔΟΥ Λ. , σελ.  
ΚΥΡΙΑΖΙΔΗΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΟΒΕΡΔΟΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Β. Επί της Ειδικής Ημερήσιας Διάταξης:  
ΓΙΟΓΙΑΚΑΣ Β. , σελ.  
  
Γ. Επί των επικαίρων ερωτήσεων:  
ΚΕΦΑΛΙΔΟΥ Χ. , σελ.  
ΚΟΝΙΟΡΔΟΥ Λ. , σελ.  
ΚΥΡΙΑΖΙΔΗΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΠΕΤΡΟΠΟΥΛΟΣ Α. , σελ.  
ΣΠΙΡΤΖΗΣ Χ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΛΖ΄

Πέμπτη 30 Νοεμβρίου 2017

Αθήνα, σήμερα στις 30 Νοεμβρίου 2017, ημέρα Πέμπτη και ώρα 9.41΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-11-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΣΤ΄ συνεδριάσεώς του, της Τετάρτης 29 Νοεμβρίου 2017, σε ό,τι αφορά την ψήφιση στο σύνολο του σχεδίου νόμου: «Ελληνικό Ινστιτούτο Βυζαντινών και Μεταβυζαντινών Σπουδών και άλλες διατάξεις»).

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 1ης Δεκεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1.Η με αριθμό 471/28-11-2017 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Δημητρίου Μάρδα προς τον Υπουργό Περιβάλλοντος και Ενέργειας, με θέμα: «Μυδοκαλλιέργειες: Σημαντικές απώλειες εσόδων για το δημόσιο η αδυναμία νέων αδειοδοτήσεων και οι παράνομες δραστηριότητες».

2. Η με αριθμό 468/27-11-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Χρηματοδότηση από τη ΔΕΗ Α.Ε. του έργου βελτίωσης του δρόμου Πουρναριά –Γεφύρι Κυράς-Μυγδαλιά, ύψους 500.00 ευρώ».

3. Η με αριθμό 396/23-11-2017 επίκαιρη ερώτηση του Θ΄ Αντιπροέδρου της Βουλής και Βουλευτή Α΄ Αθηνών της Ένωσης Κεντρώων κ. Μάριου Γεωργιάδη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ισότιμη προβολή όλων των κομμάτων στα Μέσα Μαζικής Ενημέρωσης.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 405/24-11-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη, προς τον Υπουργό Οικονομίας και Ανάπτυξης, σχετικά με την προστασία ακινήτων αξίας έως 300.000 ευρώ από πλειστηριασμούς.

2. Η με αριθμό 306/16-11-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Ένταξη έργου β΄ φάσης επέκτασης δικτύου διανομής τηλεθέρμανσης Μεγαλόπολης Αρκαδίας».

3. Η με αριθμό 253/7-11-2017 επίκαιρη ερώτηση του Ανεξάρτητου Βουλευτή Ευβοίας κ. Νικολάου Μίχου προς τον Υπουργό Περιβάλλοντος και Ενέργειας, με θέμα: «Η ΔΕΗ κόβει το ρεύμα στην περιοχή Καρυστίας Εύβοιας».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αρχίσουμε με τη δεύτερη με αριθμό 403/24-11-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Βιωσιμότητα του Ειδικού Λογαριασμού Επικούρησης Προσωπικού Εθνικής Τράπεζας (ΛΕΠΕΤΕ)».

Κυρία Χριστοφιλοπούλου, έχετε τον λόγο για δυο λεπτά, για να αναπτύξετε την ερώτησή σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, μέρες που είναι, δεκαέξι χιλιάδες πεντακόσιες οικογένειες συνταξιούχων της Εθνικής Τράπεζας της Ελλάδος βιώνουν μία εξαιρετική αγωνία. Αγωνιούν δε, διότι η πίστωση της επικούρησης είναι στο 13% για τον μήνα Δεκέμβρη και φοβούνται πολύ ότι για τον επόμενο μήνα αυτό μπορεί να πέσει στο 10% και τον μεθεπόμενο μήνα να μην υπάρχει καν παροχή επικούρησης για αυτούς τους συνταξιούχους και τις οικογένειές τους.

Κύριε Υπουργέ, γνωρίζετε πολύ καλά και έχετε υποστηρίξει τη μορφή του ΛΕΠΕΤΕ και την αυτονομία του ως μιας συμφωνίας, ως ενός λογαριασμού που προέκυψε από συμφωνία εργοδοτών-εργαζομένων. Άλλωστε, και εσείς ο ίδιος, ως νομικός, έχετε γνωμοδοτήσει ότι είναι ένας λογαριασμός εγγυημένων παροχών. Παρ’ όλα αυτά, από τον Οκτώβρη υπήρχαν οι προειδοποιήσεις -δεν θα τις πω απειλές- οι οποίες ενείχαν και τη μορφή απειλής της εργοδοσίας ότι δεν έχει καμμία υποχρέωση να δώσει τις παροχές, να δώσει τα χρήματα για τις παροχές επικούρησης, αλλά βεβαίως, όπως γνωρίζετε καλά, και περίθαλψης και υγείας για τους συνταξιούχους και όσον αφορά το δεύτερο σκέλος και για τους εργαζόμενους της Εθνικής Τράπεζας.

Ο λογαριασμός ΛΕΠΕΤΕ οδηγείται πραγματικά σε χρεοκοπία, σε κλείσιμο. Θέλω, λοιπόν, να επισημάνω εδώ ότι δεν αρκεί να λέμε ότι πιέζουμε να βρεθεί λύση μεταξύ εργοδοτών και εργαζομένων, διότι όλοι γνωρίζουμε και νομίζω ότι κανείς σ’ αυτήν την Αίθουσα δεν θα διαφωνήσει ότι η βέλτιστη λύση θα ήταν, όντως, να μπορούσε να γίνει μία συμφωνία εργοδοτών και εργαζομένων, που θα εξασφάλιζε τη βιωσιμότητα των παροχών επικούρησης και πρόνοιας και υγείας για αυτούς τους συνταξιούχους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω σε μισό λεπτό, κύριε Πρόεδρε.

Αυτό που περιμένουμε από την Κυβέρνηση, κύριε Υπουργέ, είναι κάτι παραπάνω και όχι απλώς μία στάση ότι εμείς θέλουμε αυτή η συμφωνία να υπάρξει και να εξασφαλιστεί η βιωσιμότητα του ΛΕΠΕΤΕ. Περιμένουμε από εσάς μια πιο ενεργό δράση, μια πιο ενεργό πολιτική πρωτοβουλία, έτσι ώστε να κάτσουν στο τραπέζι όλοι οι συντελεστές και να βρεθεί τώρα, άμεσα, λύση. Το απαιτούν οι δεκαέξι χιλιάδες πεντακόσιες οικογένειες, οι οποίες βιώνουν αυτή τη στιγμή την προοπτική μιας προϊούσας φτωχοποίησης.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Χριστοφιλοπούλου.

Ο κύριος Υπουργός έχει τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρία Χριστοφιλοπούλου, είμαι βέβαιος ότι στη δευτερολογία σας θα προτείνετε εσείς τη λύση που θα δίνατε όταν ήταν στην ευθύνη της Κυβέρνησής σας όλα αυτά και όταν η διοίκηση της Εθνικής Τράπεζας αποφάσιζε με το γενικό συμβούλιό της να ρυθμίσει έτσι τα θέματα του ΛΕΠΕΤΕ, όπως τα ρύθμισε και έτσι κατέληξαν.

Επειδή αναφερθήκατε σε δικές μου γνωμοδοτήσεις υπό την ιδιότητα του νομικού συμβούλου, του δικηγόρου, για να βάλω τα πράγματα στη θέση τους –το έχω ξαναπεί, θα το πω για τελευταία φορά, ελπίζω- η δική μου γνωμοδότηση έχει αναρτηθεί και υπάρχει στον Σύλλογο των Εργαζομένων της Εθνικής. Το 2008 διατύπωσα άποψη ότι με βάση τα όσα αναφέρει και στο σχετικό βιβλίο του ο κ. Γεώργιος Μίρκος, Διοικητής της Εθνικής Τράπεζας το1995, όταν το γενικό συμβούλιο έπαιρνε την απόφαση ότι είναι ο λογαριασμός εγγυημένων παροχών –έτσι το είπε η ίδια η Τράπεζα- και ότι θα κατέβαλε μια εισφορά που μάλιστα το 1996 έδωσε μια αύξηση στον συντελεστή αναπλήρωσης στο 1,29% περίπου, που οδήγησε σε μια αύξηση της καταβολής των επικουρικών συντάξεων, καθώς τις συνέδεσε και με τις κάθε φορά καταβαλλόμενες αυξήσεις στους μισθούς των εν ενεργεία υπαλλήλων. Κι αυτά, χωρίς να υπάρχει το ανάλογο αποθεματικό. Διότι, όπως ισχυριζόταν τότε η Τράπεζα, δεν χρειάζεται να υπάρχει αποθεματικό του ΛΕΠΕΤΕ, διότι η ίδια η Τράπεζα το εγγυόταν. Έτσι έλεγε τότε.

Κι εγώ εκείνο που είπα στη γνωμοδότησή μου είναι ότι σύμφωνα με την Τράπεζα είναι εγγυημένων παροχών και μάλιστα, με βάση αυτές τις διατάξεις, προώθησε προγράμματα εθελούσιας εξόδου με τη βεβαιότητα ότι εκείνοι που έβγαιναν με προγράμματα εθελούσιας εξόδου θα λαμβάνουν αυτήν την παροχή στο ύψος που την ελάμβαναν και αυτός ήταν και ο όρος των προγραμμάτων εθελούσιας εξόδου. Εκεί που υπήρχαν τέτοιου είδους περιστάσεις, υπό τις συνθήκες που αναφέρω, πραγματικά υπάρχει ένα θέμα αντισυμβατικής υποχρέωσης και ιδίως σ’ αυτούς για τους οποίους είχε εγγυηθεί.

Όλες οι συμβάσεις και ιδίως οι συμβάσεις αόριστου χρόνου είναι γνωστό στη νομική θεωρία ότι υποβάλλονται σε μεταβολές. Δεν υπάρχει καμμία αμετάβλητη σύμβαση. Το Διεθνές Γραφείο Εργασίας όρισε με γνωμοδότησή του το 2005 ότι αυτές οι συμφωνίες πρέπει να γίνονται με συμφωνίες γενικού χαρακτήρα, μεταξύ συνδικαλιστικών οργανώσεων και εργοδότη κι αυτή τη σύσταση είχε κάνει τότε προς την Ελλάδα, την οποία εμείς υποστηρίζουμε σήμερα.

Δεν είναι αποφυγή ευθύνης, όταν λέμε ότι πρέπει η τράπεζα να συζητήσει για τους εργαζόμενους. Είναι κατ’ εφαρμογή και της σχετικής έκθεσης της Διεθνούς Οργάνωσης Εργασίας, μια υποχρέωση που υπάρχει για τον εργοδότη.

Χθες, όπως πληροφορήθηκα, μετά από τόσον καιρό, εδέησε η Εθνική Τράπεζα να συστήσει μια επιτροπή -δεν ξέρω εάν το κάνει καλά- διαπραγμάτευσης με τους εργαζόμενους, ώστε σε περίοδο περίπου είκοσι ημερών να καταλήξουν σε μια πρόταση. Δεν ξέρω εάν η διοίκηση της Εθνικής Τράπεζας σωστά διαχειρίζεται αυτό το θέμα, ελπίζω να το διαχειρισθεί σωστά και να βάλουν κάτω τα δεδομένα. Αυτά τα δεδομένα πρέπει να πάρουν υπ’ όψιν τα εύλογα δικαιώματα και οι προσδοκίες των εργαζομένων και να μην επιχειρήσει να μετακυλίσει στην ευθύνη του δημοσίου συστήματος κοινωνικής ασφάλισης, στο ΕΤΕΑΕΠ πλέον, τα βάρη με τα οποία είναι υποχρεωμένη η Εθνική να αντιμετωπίσει το θέμα αυτό.

Τα υπόλοιπα στη δευτερολογία μου και περιμένω και την πρότασή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Η κ. Χριστοφιλοπούλου έχει τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, ωραίοι οι χειρισμοί του να πετάμε την μπάλα στην εξέδρα ή άλλως να νίπτουμε τας χείρας μας ως Πόντιοι Πιλάτοι, αλλά αυτή η μανιέρα της Κυβέρνησης «για όλα φταίνε οι προηγούμενοι» ισχύει και στην περίπτωση αυτή. Εμείς έχουμε κάνει αυτοκριτική, αλλά είμαστε και περήφανοι για πολλά που κάναμε και εσείς τώρα που τα υλοποιείτε, όπως στα θέματα της διαφθοράς, την ηλεκτρονική συνταγογράφηση ή τους ηλεκτρονικούς πλειστηριασμούς, δεν μιλάτε καθόλου. Τότε τα καταψηφίζατε και ήσασταν στα κάγκελα. Ας τα αφήσουμε, όμως, αυτά.

Εγώ θα το αφήσω αυτό, γιατί το ζήτημα που συζητάμε δεν χρειάζεται κομματική αντιπαράθεση. Εσείς ήρξατε χειρών αδίκων. Σας απαντώ, λοιπόν, το εξής: Τόσα χρόνια, ακόμη και μετά τον νόμο του 2005 -που έφερε ο κ. Αλογοσκούφης τότε, με τον οποίον είχαμε διαφωνήσει- δεν υπήρξε κανένα πρόβλημα ποτέ με τον ΛΕΠΕΤΕ και όλες ανεξαιρέτως οι διοικήσεις κατέβαλαν όσα έπρεπε να καταβάλουν και αυτό το ξέρετε κι εσείς, όπως το ξέρουν και οι χιλιάδες συνταξιούχοι που βιώνουν τώρα το πρόβλημα.

Τόσα χρόνια δεν υπήρχε πρόβλημα. Είστε τρία χρόνια Κυβέρνηση. Μέσα σε αυτά τα τρία χρόνια, με απίθανους ερασιτεχνισμούς, με φοβερές έως και εγκληματικές ενέργειες –της Βαρουφακειάδας το 2015- έφτασαν οι τράπεζες και συγκεκριμένα και η Εθνική να έχουν πρόβλημα.

Ακούστε, κύριε Υπουργέ, εμείς, η Δημοκρατική Συμπαράταξη, και ο διευρυμένος νέος φορέας δεν θα απεκδυθούμε ευθυνών της Αντιπολίτευσης και θα κάνουμε και προτάσεις και στο συνέδριο μας.

Θα σας πω, όμως, κάτι: Φτάνει να μου λέτε όσα μου είπατε τώρα, να παραπέμπετε στον ILO ή να παραπέμπετε σε γενικά θέματα και να μη μου δίνετε μια απάντηση; Πράγματι, υπάρχει αυτή η επιτροπή διαπραγμάτευσης. Θα συμφωνήσω μαζί σας. Να δούμε πού θα καταλήξει. Η Κυβέρνηση θα παρακολουθεί το θέμα; Όταν η τράπεζα έχει δημόσιο χρήμα, όταν κύριος μέτοχος είναι το Ταμείο Χρηματοπιστωτικής Σταθερότητας, πού είναι η Κυβέρνηση; Γιατί η Κυβέρνηση δεν βάζει κάτω τους φορείς; Αυτό δεν αφορά μόνο εσάς προσωπικά, αλλά και τον κ. Δραγασάκη και συνολικά την Κυβέρνηση, η οποία, επειδή δημιούργησε το πρόβλημα, οφείλει να δώσει λύση.

Εγώ, κύριε Υπουργέ, περιμένω τη δική σας πρόταση. Η δική μας πρόταση είναι ότι η Κυβέρνηση δεν μπορεί να κάνει ότι δεν καταλαβαίνει και να εύχεται, όπως ευχηθήκατε -στις ευχές μπορεί να συμφωνήσουμε- ότι το πρόβλημα θα λυθεί. Ούτε μπορεί να τηρεί την παρελκυστική στάση, που τηρεί μέχρι τώρα.

Αυτό που πρέπει να κάνει η Κυβέρνηση είναι να δράσει πολιτικά, να δει απ’ όλες τις πλευρές –σας ανέφερα τον τρόπο- πώς μπορεί να δοθεί βιώσιμη λύση. Αν αφήσουμε την επιτροπή και περάσει χρόνος, σε λίγο οι συνταξιούχοι δεν θα έχουν καμμία παροχή επικούρησης. Και τόσα χρόνια κατέβαλαν αδιαλείπτως τις εισφορές τους.

Περιμένω, λοιπόν, κύριε Υπουργέ, κάτι παραπάνω από το «βλέπουμε τα τρένα να περνούν». Δείχνετε ανοχή στους μπαχαλάκηδες και στον Ρουβίκωνα, έτσι κι αλλιώς, ως Κυβέρνηση. Την ίδια ανοχή βλέπω ότι δείχνετε και προς τους εργοδότες.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Χριστοφιλοπούλου.

Κύριε Υπουργέ, έχετε τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Περίμενα να δω πώς θα διαχειριστεί η συνάδελφος το θέμα αυτό. Τώρα που λέγεται «Κίνημα Αλλαγής», θεωρούσα ότι θα αλλάξει και γραμμή.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αστειάκια.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, γιατί μου μιλήσατε για κομματική αντιπαράθεση.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς το κάνατε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σκέφτομαι ποια θα είναι η θέση του Ποταμιού στο θέμα αυτό και ποια θα είναι η θέση της ΔΗΜΑΡ στο θέμα αυτό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αυτό είναι δικό μας θέμα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Απλώς, αναρωτιέμαι.

Μιλήσατε για κομματική αντιπαράθεση την οποία εγώ δεν επιχείρησα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Πάλι πετάτε τη μπάλα στην εξέδρα;

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, μην ανοίγετε διάλογο. Κάνετε ερωτήσεις που αναγκάζονται να κάνουν σχόλια και ανοίγετε τον διάλογο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όταν με ρωτάτε, θεωρώ ότι έχετε μελετήσει και το θέμα και ότι, τουλάχιστον, έχετε ρωτήσει επιφανή στελέχη της «ΕΘΝΙΚΗΣ ΤΡΑΠΕΖΑΣ», που είναι στελέχη της παράταξής σας. Εκείνοι να σας πουν, που είχαν ευθύνη για τη διαχείριση όλων αυτών των θεμάτων και από συνδικαλιστική θέση. Μη με αναγκάζετε να μπω σε θέματα τα οποία δεν συνηθίζω να σχολιάζω, διότι η θέση μου -ως θέση ευθύνης- οφείλει να βλέπει όλα τα ζητήματα, μαζί και την κατάσταση της «ΕΘΝΙΚΗΣ ΤΡΑΠΕΖΑΣ» η οποία πρέπει να στηριχθεί σε μια προοπτική βιώσιμης ανάπτυξης.

Μη με τσιτώνετε, λοιπόν, διότι το πρόβλημα υπάρχει και μάλιστα, με βάση συγκεκριμένες αιτίες. Αν δεν δει κάποιος τις αιτίες, δεν μπορεί να βρει και τη λύση. Η αιτία είναι ότι σήμερα έχουμε δέκα έξι χιλιάδες τριακόσιους που συνταξιοδοτούνται από το ΛΕΠΕΤΕ με επικουρική σύνταξη και έχει μόλις τέσσερις χιλιάδες οχτακόσιους ασφαλισμένους, όταν οι εργαζόμενοι σήμερα στην «ΕΘΝΙΚΗ ΤΡΑΠΕΖΑ» πλησιάζουν τους δέκα χιλιάδες.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τρία χρόνια είστε Κυβέρνηση. Γιατί δεν το αλλάζατε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Χριστοφιλοπούλου, δεν ακούγεστε από την τηλεόραση. Ακούγομαι εγώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν έχω δικαίωμα τριτολογίας.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε την άποψη ότι θα πρέπει σε μια τέτοια κρίσιμη περίσταση να με εμποδίσετε να αναπτύξω τον συλλογισμό μου, ο οποίος πραγματικά βοηθάει στην εξεύρεση λύσης του προβλήματος; Το 2005 -όταν συνέβη αυτό που συνέβη με τον νόμο Αλογοσκούφη- με την ένταξη όλων στο ΕΤΕΑΕΠ, έμεινε πίσω ένα θνησιγενές ταμείο μαζί με το ΕΤΑΤ.

Όμως, έρχεστε εδώ απροετοίμαστη. Χωρίς να ρωτήσετε ποια είναι σήμερα η θέση του Συλλόγου Εργαζομένων της Εθνικής - που η πλειοψηφία έχει παράταξη των δικών σας πολιτικών επιλογών και κατευθύνσεων- ή τι λέει η ΟΤΟΕ. Άλλη στάση έχουν ίσως από αυτό που λέτε. Αν η ΟΤΟΕ και ο σύλλογος της Εθνικής μου λέει να εντάξω τώρα στο ΕΤΕΑΕΠ το ταμείο, να το συζητήσουμε. Να μου το πουν, όμως. Δεν μου το έχουν πει. Το λέτε εσείς. Αν είναι αυτό, το οποίο προτείνετε, να το εξετάσουμε και να το συζητήσουμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς το είπατε. Είναι λύση αυτό;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς, όμως, δεν θεωρούμε ότι θα πρέπει -χωρίς να επιδιωχθεί η επίλυση του προβλήματος από την ίδια την τράπεζα που έχει την ευθύνη- να μετακυλίσει τα βάρη στο σύστημα της κοινωνικής ασφάλισης, στο δημόσιο, και δεν πρόκειται αυτό να το δεχθούμε. Τα βάρη θα βαρύνουν την τράπεζα μέσα στο σύστημα της κοινωνικής ασφάλισης και αυτό θα τα καταβάλλει.

Δεν φτάσαμε εκεί. Είμαστε στον προθάλαμο της προσπάθειας εξεύρεσης λύσης. Γίνεται, επιτέλους, με καθυστέρηση μια συζήτηση. Χθες, απ’ ό,τι πληροφορήθηκα, συστάθηκε μια επιτροπή να διαπραγματευτεί τα σχετικά ζητήματα.

Σας υπενθυμίζω ότι ο κ. Αράπογλου το 2008 είχε προαναγγείλει την κατάργηση του ΛΕΠΕΤΕ με σαφήνεια και ο κ. Ράπανος το 2012 με κυβέρνηση ΠΑΣΟΚ τότε -δεν υπήρχε η ευθύνη της Κυβέρνησής μας- επίσης είχε αναγγείλει ότι ο ΛΕΠΕΤΕ θα τελειώσει. Δεν υπάρχει περίπτωση να τελειώσει.

Αυτό εμείς δεν θα το κάνουμε με τον τρόπο που σκέφτονται να το κάνουν οι προκάτοχοί μας στην κυβέρνηση, δηλαδή με ανευθυνότητα και αφήνοντας να στερέψει η πηγή χρηματοδότησης των συντάξεων, γιατί αυτό συνέβη με όλους τους τρόπους που ανέφερα. Θα είμαστε, φυσικά, σε θέση ευθύνης να επιδιώξουμε την εξεύρεση της κατάλληλης λύσης. Όμως, δεν θα απαλλάξουμε την τράπεζα από την υποχρέωση που έχει, να επιζητήσει η ίδια να βρει λύση τώρα. Κι εσείς με πιέζετε να δώσω γρήγορα μια λύση, που οι τράπεζες θα θέλανε από τότε που αναλάβαμε την Κυβέρνηση.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι εσείς. Η Κυβέρνηση.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ξέρω πάρα πολύ καλά, γιατί ήμουν σε θέση ευθύνης στο Υπουργείο, ότι ήθελαν και πίεζαν εκείνοι οι τύποι εκεί να δώσουμε το επικουρικό στο ΕΤΕΑΕΠ, αυτό που μου ζητάτε κι εσείς τώρα. Δεν θα το κάνουμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εγώ σας ζήτησα κάτι τέτοιο;

Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Μάριος Γεωργιάδης):** Κυρία Χριστοφιλοπούλου, σας παρακαλώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν μπορεί να παραποιεί τα όσα λέω. Δεν μπορεί να βάζει λόγια στα δικά μου λεγόμενα..

**ΠΡΟΕΔΡΕΥΩΝ (Μάριος Γεωργιάδης):** Δεν μπορούμε να ξεκινήσουμε τον διάλογο, όμως, αυτήν τη στιγμή.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν γίνεται αυτό. Τέτοια παραπλανητική πρακτική..

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Χριστοφιλοπούλου…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, αυτήν τη στιγμή, έχετε ανοίξει τον διάλογο και δεν είναι επί της διαδικασίας.

Πριν εισέλθουμε στις επόμενες δύο ερωτήσεις, που θα απαντήσει η Υπουργός Πολιτισμού και Αθλητισμού κ. Κονιόρδου, να αναγνώσω ορισμένες, οι οποίες δεν θα απαντηθούν.

Η με αριθμό 410/27-11-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων,με θέμα: «Η κατακόρυφη πτώση της τιμής του πρόβειου γάλακτος και ο πραγματικός κίνδυνος για τη φέτα», δεν θα συζητηθεί λόγω απουσίας του αρμοδίου Υπουργού, του κ. Ευάγγελου Αποστόλου, στο εξωτερικό σε κυβερνητική αποστολή.

Επίσης, η με αριθμό 400/24-11-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιουπρος τον Υπουργό Αγροτικής Ανάπτυξης και Τροφίμων, με θέμα: «Ανομβρία και ελλείψεις στις υποδομές άρδευσης μειώνουν δραματικά το εισόδημα των ελαιοκαλλιεργητών», δεν θα συζητηθεί λόγω απουσίας του αρμοδίου Υπουργού, του κ. Αποστόλου, στο εξωτερικό σε κυβερνητική αποστολή.

Η με αριθμό 473/28-11-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους στο πρακτορείο διανομής Τύπου «ΕΥΡΩΠΗ», δεν θα συζητηθεί λόγω απουσίας της αρμόδιας Υπουργού, της κ. Έφης Αχτσιόγλου, στο εξωτερικό.

Η με αριθμό 470/27-11-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ.Ανδρέα Λοβέρδου προς τον ΥπουργόΕξωτερικών,με θέμα: «Η θέση του Υπουργείου Εξωτερικών για την δήθεν διακρατική συμφωνία με την Σαουδική Αραβία», δεν θα συζητηθεί λόγω απουσίας του αρμόδιου Υπουργού, του κ. Νικολάου Κοτζιά, στο εξωτερικό σε υπηρεσιακό ταξίδι.

Τέλος, η με αριθμό 475/28-11-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Υποδομών και Μεταφορών,με θέμα: «Διασφάλιση της αποκλειστικής ευθύνης του Κράτους για την καθολική και ισότιμη παροχή δημόσιων, δωρεάν, σύγχρονων και ασφαλών σχολικών κτηρίων, νοσοκομείων, δικαστικών και άλλων δημοσίων κτηρίων, καθώς και των θέσεων εργασίας και των άλλων εργασιακών δικαιωμάτων των εργαζομένων στην εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» (ΚΤΥΠ ΑΕ)», δεν θα συζητηθεί λόγω αναρμοδιότητας. Το αρμόδιο Υπουργείο, που θα μπορούσε να απαντήσει στην εν λόγω ερώτηση, είναι το Υπουργείο Οικονομικών.

Η τρίτη με αριθμό 367/21-11-2017επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ.Μιχαήλ Τζελέπη προς τον Υπουργό Υποδομών και Μεταφορώνμε θέμα «Η δημιουργία τριών νέων σταθμών διοδίων στον Οδικό άξονα Προμαχώνας –Σέρρες –Λιμάνι Θεσσαλονίκης είναι καταστροφική για το Νομό Σερρών», δεν θα συζητηθεί λόγω κωλύματος του ερωτώντος Βουλευτή.

Θα συνεχίσουμε με την έβδομη με αριθμό 304/15-11-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς την Υπουργό Πολιτισμού και Αθλητισμού, με θέμα: «Η επένδυση στο Ελληνικό κινδυνεύει να ακυρωθεί: 75.000 νέες θέσεις εργασίας και 8,2 δισ. ευρώ θα πάνε χαμένα, εξαιτίας των τεχνασμάτων της Κυβέρνησης».

Κύριε συνάδελφε, έχετε τον λόγο για δύο λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Δεν θα απαντηθεί πρώτα της κ. Κεφαλίδου;

**ΠΡΟΕΔΡΕΥΩΝ (Μάριος Γεωργιάδης):** Όχι, του κ. Κωνσταντινόπουλου είναι.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Επειδή αυτήν τη σειρά είχα.

**ΠΡΟΕΔΡΕΥΩΝ (Μάριος Γεωργιάδης):** Όχι, όπως το έχω εδώ, στη λίστα, ο κ. Κωνσταντινόπουλος είναι. Έτσι και αλλιώς και τις δύο θα απαντήσετε. Θέλετε να απαντήσετε πρώτα της κ. Κεφαλίδου;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ δεν έχω πρόβλημα. Ό,τι ξέρει καλύτερα η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Τα ξέρω και τα δύο. Απλά αυτήν τη σειρά είχα.

**ΠΡΟΕΔΡΕΥΩΝ (Μάριος Γεωργιάδης):** Φαντάζομαι τα ξέρει και τα δύο η Υπουργός. Δεν θεωρούμε κάτι τέτοιο…

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Αν θέλετε να το αλλάξουμε, να το αλλάξουμε. Δεν έχω πρόβλημα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι, προς θεού!

**ΠΡΟΕΔΡΕΥΩΝ (Μάριος Γεωργιάδης):** Ωραία, ας προχωρήσουμε με την ένατη με αριθμό 293/13-11-2017 επίκαιρη ερώτηση δεύτερου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «Κίνδυνος υπολειτουργίας Μουσείου και Αρχαιολογικού τόπου Δελφών».

Κυρία συνάδελφε, έχετε τον λόγο για δύο λεπτά, για να αναπτύξετε την ερώτησή σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ, κύριε Πρόεδρε.

Κυρία Υπουργέ, κύριοι συνάδελφοι, για αρχή θέλω να ευχαριστήσω το Υπουργείο για την ανταπόκρισή του.

Στις 3 Νοέμβρη, λοιπόν, και στη συνέχεια στις 13 Νοέμβρη κατατέθηκε επίκαιρη ερώτηση από τη Δημοκρατική Συμπαράταξη. Μετά ακολούθησαν και γραπτές ερωτήσεις συναδέλφων, γιατί το θέμα είχε ανέβει πάρα πολύ ψηλά, είχε πάρει μεγάλη δημοσιότητα και έκταση. Και, σήμερα, τέλος του μήνα, συζητάμε για το θέμα της υπολειτουργίας του Μουσείου των Δελφών. Για ποια επικαιρότητα μιλάμε αυτό το αφήνω στην κρίση σας.

Ωστόσο, χαίρομαι γιατί η ηγεσία του Υπουργείου Πολιτισμού, αν και καθυστερημένα, δείχνει ότι έχει αντανακλαστικά. Και χαίρομαι διπλά γιατί προφανώς η επίσκεψη που πραγματοποίησα στις17 Νοέμβρη στους Δελφούς, δείχνει ότι βοήθησε, κινητοποίησε το Υπουργείο. Γιατί πώς αλλιώς να εξηγήσει κάποιος την -ως διά μαγείας- λύση που βρίσκει το Υπουργείο -και την ανακοινώνει μέσω του συναδέλφου Βουλευτή Φωκίδας, του κ. Ηλία Κωστοπαναγιώτου, στις 20 Νοέμβρη-, που μας λέει ότι το Μουσείο Δελφών θα λειτουργήσει κανονικά διότι θα προσληφθούν δεκαπέντε συμβασιούχοι αρχαιοφύλακες με σύμβαση διάρκειας πέντε μηνών και έτσι θα λειτουργεί πλήρως ο μουσειακός και ο αρχαιολογικός χώρος;

Κυρία Υπουργέ, να συμφωνήσουμε κάτι; Εάν μία επίκαιρη ερώτηση και μια επίσκεψή μου είναι ικανή και αναγκαία συνθήκη να διευθετούνται τα προβλήματα του Υπουργείου, σας υπόσχομαι ότι θα οργώσω όλη την Ελλάδα, προκειμένου να βρείτε κίνητρο για επίλυση προβλημάτων του Υπουργείου σας.

Και για να σοβαρευτούμε τώρα, γνωρίζετε πολύ καλά ότι υπάρχει άμεσος κίνδυνος το Μουσείο των Δελφών να παραμείνει κλειστό μία ημέρα την εβδομάδα λόγω έλλειψης προσωπικού. Στις 6 Νοεμβρίου, λοιπόν, ανακοινώσατε ότι τις Τρίτες θα είναι ανοικτός ο αρχαιολογικός χώρος των Δελφών έως το ύψος του ναού του Απόλλωνα, θα είναι ανοικτή η αίθουσα του Ηνιόχου στο μουσείο και το ιερό της Προναίας με τιμή εισιτηρίου 6 ευρώ, δηλαδή στο μισό. Από το ολότελα καλό και αυτό.

Αλλά, για σκεφτείτε σε ένα μουσείο με δέκα αίθουσες να είναι κλειστές οι εννέα και ένας αρχαιολογικός χώρος, μοναδικός, να είναι μόνο κατά το ήμισυ επισκέψιμος. Δίνει λύση αυτό σε πρόβλημα; Είναι υπολειτουργία και μπάλωμα.

Και επειδή είπατε και εσείς ότι είναι προσωρινό όλο αυτό, μέχρι να ολοκληρωθεί η διαδικασία πρόσληψης προσωπικού ορισμένου χρόνου, θα σας πω ότι με μεγάλη χαρά διάβασα στον ημερήσιο Τύπο στις 27 Νοέμβρη ότι υπάρχει έγκριση για πρόσληψη τετρακοσίων ατόμων με σύμβαση εργασίας ιδιωτικού δικαίου ορισμένου χρόνου. Οι συμβάσεις είναι πέντε μηνών και οι ειδικότητες είναι αρχαιοφύλακες, καθαριστές και εργάτες.

Όμως, ξέρετε, κάτι, κυρία Υπουργέ; Αυτή η ερώτηση -δηλαδή οι Δελφοί- ήταν η αφορμή για να συζητηθεί ευρύτερα ένα πολύ μεγάλο θέμα που αφορά την έλλειψη φύλαξης στα μνημεία και τα μουσεία όλης της χώρας που τελικά υπολειτουργούν.

Και εγώ θα σας πω ότι ο τρόπος με τον οποίο λειτουργεί όλο αυτό, είναι ένα τεράστιο πλήγμα όχι μόνο για την τοπική οικονομία και όχι μόνο για την οικονομία της χώρας, διότι υπάρχει και ένας άλλος παράγοντας, ότι αμαυρώνεται η εικόνα της χώρας στο εξωτερικό. Και είναι εθνικά τραγικό -θα σας έλεγα- και γελοίο από την άλλη για μια χώρα, που πουλάει τουρισμό κυρίως μέσω της πολιτιστικής κληρονομιάς και επενδύει μεγάλο μέρος των προσδοκιών της για ανάπτυξη στον πολιτισμό και τον τουρισμό, να υπάρχει αυτή η εικόνα.

Και θέλω πραγματικά να μου πείτε ποιες είναι οι σκέψεις σας για τη δυνατότητα…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Μάριος Γεωργιάδης):** Παρακαλώ, ολοκληρώστε με αυτό, γιατί ήδη έχετε διπλασιάσει τον χρόνο σας.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τελειώνω, κύριε Πρόεδρε και ευχαριστώ για την ανοχή. Έχουμε σπάνια την ευκαιρία να συζητάμε θέματα πολιτισμού σε αυτή την Αίθουσα, οπότε σας ευχαριστώ προκαταβολικά για την ανοχή σας.

Με ποιον τρόπο σκέφτεστε, λοιπόν, να αντιμετωπίσετε όχι μόνο το θέμα των Δελφών και σε ποιες ενέργειες και πρωτοβουλίες θα προχωρήσετε, για να εξασφαλίσετε και την εύρυθμη, αλλά και την καθημερινή -θα σας έλεγα- λειτουργία μουσείων και μνημείων της χώρας;

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Κεφαλίδου.

Ορίστε, κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρία Κεφαλίδου, ευχαριστώ πολύ που μου δίνετε τη δυνατότητα να θίξουμε ένα θέμα το οποίο απασχολεί ιδιαίτερα όλη την ελληνική επικράτεια, αλλά, φυσικά και το Υπουργείο Πολιτισμού, που είναι η εύρυθμη και η καθημερινή λειτουργία των μουσείων και των αρχαιολογικών χώρων της χώρας. Αυτό αποτελεί μόνιμο στόχο, αγωνία και αγώνα του Υπουργείου Πολιτισμού και Αθλητισμού. Καθημερινή μέριμνα όλων των περιφερειακών και κεντρικών υπηρεσιών είναι η απρόσκοπτη και ασφαλής -και το τονίζω, ασφαλής- λειτουργία των οργανωμένων επισκέψιμων αρχαιολογικών χώρων, ιστορικών τόπων, τόσο για τους επισκέπτες όσο και για την πολιτιστική κληρονομιά.

Γνωρίζουμε όλοι ότι υπάρχει μεγάλη αναγκαιότητα πρόσληψης φυλακτικού προσωπικού. Οι ελλείψεις σε φυλακτικό προσωπικό δημιουργούνται, προκύπτουν κάθε φορά μετά την αποχώρηση του εποχικού, αλλά και του μόνιμου φυλακτικού προσωπικού. Αυτό είναι κάτι το οποίο δεν το συνειδητοποιούμε. Υπάρχουν άνθρωποι που συνταξιοδοτούνται, υπάρχουν εργαζόμενοι οι οποίοι μετατίθενται για οικογενειακούς λόγους, υπάρχουν ασθένειες, υπάρχουν άδειες. Όλα αυτά δημιουργούν ελλείψεις που δεν έχουν πάντα εκ των προτέρων προϋπολογιστεί.

Η πρόταση, λοιπόν, της υπηρεσίας ήταν η μη λειτουργία για μία ημέρα -την ημέρα Τρίτη- των αρχαιολογικών χώρων και μόνο για λίγες βδομάδες. Αυτό το τονίζω, γιατί έτσι όπως προβλήθηκε από τα μέσα ενημέρωσης, ήταν σαν να έμπαινε λουκέτο ξαφνικά στο μουσείο των Δελφών, το οποίο είναι κάτι που, όπως γνωρίζετε πολύ καλά, δεν συμβαίνει. Μιλούσαμε για μία ημέρα και για λίγες βδομάδες, μέχρι να προσέλθει το εποχικό, το χειμερινό προσωπικό των τετρακοσίων φυλάκων που καταφέραμε να εξασφαλίσουμε.

Επομένως, για να εξασφαλιστεί η εύρυθμη λειτουργία του μουσείου των Δελφών, αλλά και της μουσειακής συλλογής του Γαλαξιδίου, η εφορεία αρχαιοτήτων περιέλαβε κατ’ απόλυτη προτεραιότητα στο πρόγραμμα δράσης της την πρόσληψη ορισμένου χρόνου φυλακτικού προσωπικού και το ποσό των 900.000 ευρώ, το οποίο εγκρίθηκε και πιστώθηκε έγκαιρα από το Υπουργείο Πολιτισμού και Αθλητισμού. Αυτό είχε υπολογιστεί και δαπανήθηκε για το καλοκαίρι με βάση τα χίλια τριακόσια δεκατέσσερα άτομα, που γνωρίζετε ότι προσελήφθησαν ως εποχικοί για τη θερινή περίοδο. Όμως, υπολείπεται και το ποσό των 400.000 ευρώ, που έχει υπολογιστεί για το χειμερινό ωράριο. Επομένως, βλέπετε ότι είχε γίνει μία κατάλληλη προεργασία και προετοιμασία.

Ήδη από τη θερινή περίοδο ξέρετε πολύ καλά ότι είχαμε ανακοινώσει, ότι είχαμε ζητήσει τετρακόσια επιπλέον άτομα για τη χειμερινή περίοδο. Αυτό έγινε κατορθωτό με την έγκριση από το Υπουργείο Διοικητικής Ανασυγκρότησης. Έτσι μπορέσαμε να εξασφαλίσουμε αυτά τα τετρακόσια άτομα, τα οποία θα διανεμηθούν σε όλα τα μουσεία και τους αρχαιολογικούς χώρους της χώρας κατά τη χειμερινή περίοδο, με διάρκεια πέντε μήνες.

Στην ΕΦΑ Φωκίδας αυτή τη στιγμή είναι δεκαεπτά μόνιμοι, διότι υπήρξαν δύο απώλειες. Σημειώνω ότι η περσινή περίοδος υποστηρίχθηκε με έναν μεγάλο αριθμό από τον ΟΑΕΔ, κάτι που φέτος δεν ήταν κατορθωτό. Το τονίζω αυτό, για να δείτε πόση μέριμνα και σημασία δίνει το Υπουργείο Πολιτισμού στο να υπάρξει πάντα μία κάλυψη, ιδιαίτερα στα μεγάλα μουσεία και τους αρχαιολογικούς χώρους με μεγάλη επισκεψιμότητα. Φέτος, λοιπόν, θα πάρει δεκαπέντε επιπλέον εργαζόμενους φύλαξης και δύο εργαζόμενους καθαριότητας.

Επομένως, πρέπει να τονίσω ότι η προσπάθεια για πρόσληψη προσωπικού σε αυτή την εποχή που διανύουμε, δεν είναι μία εύκολη υπόθεση. Δεν μπορούμε να προσλαμβάνουμε, όποτε το χρειαζόμαστε, μόνιμους υπαλλήλους και πάντα οι εποχικοί πρέπει να ακολουθήσουν μία διαδικασία μέσω ΑΣΕΠ, η οποία μερικές φορές δημιουργεί ανάγκη για προσωρινές λύσεις, όπως ήταν αυτή που δώσαμε τώρα, όπου καταφέραμε να βρούμε και τη λύση της επιμέρους λειτουργίας του αρχαιολογικού χώρου και του μουσείου.

Θα ήθελα εδώ να τονίσω ότι το κλείσιμο των μουσείων και χώρων μία ημέρα την εβδομάδα δεν είναι κάτι το οποίο συμβαίνει μόνο στη χώρα μας, αλλά διεθνώς. Για παράδειγμα, το μουσείο του Λούβρου είναι κλειστό μία ημέρα, το Εθνικό Αρχαιολογικό Μουσείο της Νάπολης, που συνδέεται με την Πομπηία είναι κλειστό μία ημέρα, η Γλυπτοθήκη Μονάχου, με την περίφημη αυτή συλλογή, είναι κλειστή μία ημέρα.

Βεβαίως, εμείς κατανοούμε απολύτως την αγωνία της τοπικής κοινωνίας, που συνδέεται άμεσα η ανάπτυξή της με τον αρχαιολογικό προορισμό των Δελφών και γι’ αυτό καταβάλλουμε όλες τις προσπάθειες αυτοί οι χώροι να παραμείνουν ανοιχτοί όλη την εβδομάδα, όπως και άλλοι αντίστοιχοι χώροι στην Ελλάδα με μεγάλη επισκεψιμότητα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Καλλίπολης Πειραιά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Για να γνωρίζετε, αυτή τη στιγμή παρακολουθείτε τη διαδικασία, κατά την οποία έχει δικαίωμα κάθε Βουλευτής να κάνει απευθείας μία επίκαιρη ερώτηση στον ή στην Υπουργό, που αφορά η εν λόγω ερώτηση. Αναπτύσσει τη θεματολογία ο Βουλευτής και ο ή η Υπουργός απαντά αντίστοιχα.

Κυρία Κεφαλίδου, έχετε τον λόγο για τρία λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ.

Κυρία Υπουργέ, σας παρακολούθησα με πολλή προσοχή και σας είπα από την αρχή ότι θεωρώ την καλή πρόθεση του Υπουργείου δεδομένη. Φτάνει, όμως, αυτό; Είναι τέτοια η προχειρότητα και τέτοια η ανεπάρκεια, που ό,τι συζητάμε τώρα, είναι σαν να ρίχνουμε στάχτη στα μάτια. Αυτό το λέω γιατί μιλάμε για εποχικές προσλήψεις και είναι ήδη τέλος Νοεμβρίου. Έχει βγει η έγκριση για τις προσλήψεις, οι οποίες είναι μέσω ΑΣΕΠ. Ξέρετε πόσο χρόνο θέλει για να μπορέσει να είναι ο φύλακας στο κάθε μουσείο; Εγώ θα σας πω ότι θα φτάσουμε, στην καλύτερη των περιπτώσεων, εάν όλα κυλήσουν καλά, χωρίς κανένα πρόβλημα, τον Ιανουάριο. Η χειμερινή περίοδος αρχίζει από 1η Νοεμβρίου και τελειώνει 31 Μαρτίου. Άρα για να το σκεφτούμε λίγο: Προλαβαίνουμε τη χειμερινή περίοδο που τρέχει;

Το επισημαίνω, γιατί, ξέρετε, ακούγεται πάρα πολύ ωραίο αυτό που λέτε, ότι το Υπουργείο Πολιτισμού σπεύδει να προσλάβει εποχικό προσωπικό στα μουσεία και στους αρχαιολογικούς χώρους για να μείνουν ανοιχτά και να λειτουργούν, όπως αρμόζει σε μία χώρα σαν την Ελλάδα. Ακούγεται πάρα πολύ ωραίο πραγματικά! Αλλά είναι έτσι; Σας λέω ότι δεν είναι, γιατί απλά δεν βγαίνουν τα μαθηματικά.

Εποχικούς, λοιπόν, χρειαζόμασταν τώρα, αυτήν την εποχή. Το Υπουργείο έχει πάρει την έγκριση. Την προκήρυξη δεν την έχει βγάλει ακόμα, εκτός εάν σήμερα, λόγω της κουβέντας, υπάρχει και η προκήρυξη έτοιμη, πράγμα το οποίο είναι εξαιρετικά θετικό. Άρα θα φτάσουμε τα μέσα Γενάρη σίγουρα.

Και δεν μιλάμε μόνο για τους Δελφούς. Θα σας πω ότι, δυστυχώς, η ίδια εικόνα υπάρχει και στην Ολυμπία, η οποία μόνον τα Σαββατοκύριακα δεν είναι επισκέψιμη. Τα Σαββατοκύριακα είναι, όμως, οι ημέρες που έχουν τη μεγαλύτερη επισκεψιμότητα. Έχουν δαπανηθεί εκατομμύρια για να φτιαχτεί το Μουσείο Ιστορίας Ολυμπιακών Αγώνων. Ο συνάδελφος το ξέρει γιατί είναι στην περιοχή του. Τα Σαββατοκύριακα, λοιπόν, είναι κλειστό το μουσείο.

Να μην πάω στην Νάξο, που λειτουργεί μόνον Τρίτες και Παρασκευές. Και όταν έχουν τουρισμό, που οι άνθρωποι έχουν προγραμματίσει χρόνια πριν να έρθουν να δουν την πολιτιστική κληρονομιά μας, καταλαβαίνετε πόσο μεγάλο πρόβλημα δημιουργεί αυτή η έλλειψη προσωπικού που λέμε.

Τελικά, κυρία Υπουργέ, ποιος είναι υπεύθυνος για την υπολειτουργία μουσείων, πωλητηρίων, αναψυκτηρίων, που δεν λειτουργούν με τον τρόπο που έπρεπε και δεν τα έχετε φροντίσει εγκαίρως; Εγώ; Δεν γνωρίζετε πόσο διαρκούν οι συμβάσεις; Δεν γνωρίζετε ότι το χειμερινό ωράριο στα μουσεία θέλει προσωπικό; Δεν γνωρίζετε ότι από την 1η Απριλίου θα ξεκινήσει το καλοκαιρινό ωράριο 8.00΄ με 20.00΄ και εκεί θα χρειαστείτε άλλους χίλιους τριακόσιους για φύλαξη;

Επειδή μιλάμε για προσωπικό, θέλω να σας θυμίσω ότι σε αυτήν εδώ την Αίθουσα είχαμε ψηφίσει και εμείς την πρόσληψη διακοσίων μονίμων αρχαιοφυλάκων το 2016. Μάλιστα σε αυτούς τους διακόσιους προστίθενται και άλλοι εκατόν πενήντα μόνιμοι που κέρδισαν με ένδικα μέσα δικαστικές αποφάσεις. Γιατί δεν έχουν προχωρήσει οι διαδικασίες; Ξέρετε ότι τον Σεπτέμβριο του 2016 εγκρίθηκε η πρόσληψή τους από το Γενικό Λογιστήριο του Κράτους; Ξέρετε ότι τον Ιούλιο του 2017 πάρθηκε η τελική υπογραφή και μάλλον σε κάποια από τα συρτάρια του Υπουργείου σας αραχνιάζει η διαδικασία και ακόμα αυτοί οι άνθρωποι δεν έχουν προσληφθεί, δεν έχουν βγει οι υπουργικές αποφάσεις;

Το λέω αυτό γιατί υποτίθεται ότι το Υπουργείο έχει κάνει έναν τριετή προγραμματισμό. Και μαθαίνουμε ότι και στο νέο οργανόγραμμα του Υπουργείου υπάρχουν πάνω από οκτακόσια κενά μόνιμου προσωπικού για ημερήσιους φύλακες και νυχτοφύλακες. Πώς θα τα καλύψετε όλα αυτά;

Σε κάθε περίπτωση, όλα αυτά δείχνουν ότι υπάρχει ένας ανορθολογισμός στο Υπουργείο Πολιτισμού. Γι’ αυτό, κυρία Υπουργέ, αφού παραδεχτούμε ότι τη φετινή χειμερινή σεζόν τη χάσαμε, θέλω να δούμε εάν την επερχόμενη θερινή, που ξεκινάει από την 1η Απριλίου του 2018, θα μπορέσουμε να την προλάβουμε και, το βασικότερο, αν αυτό που ζήσαμε φέτος, δηλαδή την έλλειψη έγκαιρου προγραμματισμού δεν θα το ξαναζήσουμε του χρόνου, εάν το Υπουργείο έχει πάρει το μάθημά του.

Απαντήστε, λοιπόν, σε εμάς.

Απαντήστε, όμως, και στη συνάδελφό σας, την Υπουργό Τουρισμού, η οποία λέει ότι φέτος θα έχουμε αύξηση των τουριστών στη χώρα μας. Μιλάει για τριάντα πέντε εκατομμύρια τουρίστες. Και όλοι αυτοί θα είναι επισκέπτες σε μισόκλειστα μουσεία και αρχαιολογικούς χώρους που υπολειτουργούν! Σημειώστε το αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Απαντήστε και στους tour operators, οι οποίοι λένε ότι θέλουν να προγραμματίσουν τουλάχιστον δύο χρόνια νωρίτερα, για να μπορέσουν να έχουν πλάνο και προγραμματισμό. Ειδικά όσον αφορά τους Δελφούς –το ξέρετε πάρα πολύ καλά- είναι ένας χώρος και μοναδικός, αλλά συνδυάζεται στα τουριστικά πακέτα με μονοήμερες ή διήμερες επισκέψεις στην Αττική και στην Ολυμπία.

**ΠΡΟΕΔΡΕΥΩΝ (Μάριος Γεωργιάδης):** Και αν θέλετε ολοκληρώστε με αυτό, σας παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Τέλος, απαντήστε –πραγματικά σας το λέω- στους τοπικούς φορείς γιατί ναι μεν έχουν τη μοναδικότητα του να ζουν στο δελφικό τοπίο, αλλά αυτό έχει και τους αντίστοιχους περιορισμούς στις δυνατότητες επαγγελματικής αξιοποίησης. Οι άνθρωποι αυτοί ζουν αποκλειστικά από τον πολιτισμό και τον τουρισμό.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Κεφαλίδου.

Κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κυρία Κεφαλίδου, φαντάζομαι ότι ήδη θα έχετε ενημερωθεί, οφείλω όμως να το αναφέρω εκ νέου, ότι για την πλήρωση των κενών οργανικών θέσεων μόνιμου φυλακτικού προσωπικού ήδη έχει εγκριθεί η διαδικασία πλήρωσης εκατόν σαράντα επτά μόνιμων κενών οργανικών θέσεων του κλάδου ΔΕ Φύλαξης – Πληροφόρησης, ειδικότητας ΔΕ Ημερησίων Φυλάκων Αρχαιοτήτων και πενήντα τριών μόνιμων κενών οργανικών θέσεων του κλάδου ΔΕ Φύλαξης – Πληροφόρησης ειδικότητας ΔΕ Νυχτοφυλάκων Αρχαιοτήτων.

Το Υπουργείο ήδη βρίσκεται στη διαδικασία αποστολής όλων των στοιχείων στον ΑΣΕΠ για να εκδοθεί η προκήρυξη για την πλήρωση αυτών των κενών οργανικών θέσεων, σε συνδυασμό με τον καινούργιο οργανισμό, τον οποίο εμείς καταθέσαμε και με βάση αυτόν τον οργανισμό θα γίνεται σταδιακή κάλυψη αυτών των θέσεων μόνιμου προσωπικού. Επομένως, είναι σταδιακή η κάλυψη. Δεν μπορούμε οκτακόσιους ανθρώπους…

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Δύο μήνες θέλει ελάχιστο…

**ΠΡΟΕΔΡΕΥΩΝ (Μάριος Γεωργιάδης):** Δεν ακούγεστε, κυρία Κεφαλίδου.

Συνεχίστε, κυρία Υπουργέ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Με συγχωρείτε, αλλά εγώ δεν σας διέκοψα. Δεν μπορούμε να κάνουμε διάλογο έτσι.

Θα ήθελα να τονίσω ότι είναι μεγάλη μας υποχρέωση να παραμείνουν ανοικτοί οι χώροι και σας βεβαιώ ότι κάνουμε πολύ μεγάλη προσπάθεια έγκαιρης προετοιμασίας. Ωστόσο, δεν είναι πάντα εύκολο να μην υπάρχουν αυτά τα κενά που απαιτούν κάποιες προσωρινές λύσεις.

Οι τετρακόσιοι νέοι εργαζόμενοι θα μπουν μέσα στον επόμενο μήνα. Επομένως, δεν χάνεται η χειμερινή σεζόν και δεν θα πρέπει να θέτουμε έτσι το θέμα.

Επίσης, είναι πάντα ενήμεροι οι tour operators για τις ώρες λειτουργίας των αρχαιολογικών χώρων και των μουσείων.

Όσον αφορά αυτό που λέτε, ότι αμαυρώνεται η χώρα μας διεθνώς, θεωρώ πως το μεγαλύτερο θέμα που πρέπει να μας απασχολεί για τη διεθνή μας εικόνα είναι το θέμα της ασφάλειας των αρχαιολογικών χώρων και μουσείων. Έχουμε πολύ μεγάλη ευθύνη και σας διαβεβαιώ ότι τόσο οι έφοροι όσο και οι εργαζόμενοι έχουν πολύ μεγάλη αίσθηση ευθύνης για την ασφαλή φύλαξη των αρχαιολογικών χώρων και των μουσείων. Δεν θα πρέπει να ξαναζήσουμε αυτό που έγινε στην Ολυμπία πριν από κάποια χρόνια, δηλαδή τη ληστεία των θησαυρών μας.

Αυτή, λοιπόν, είναι μία παράμετρος που δεν πρέπει να ξεχνάμε όταν πολλές φορές διογκώνουμε θέματα μέσα από τα media και δίνουμε λανθασμένη εντύπωση ότι μπαίνει λουκέτο σε όλα τα μουσεία.

Θα ήθελα να σας τονίσω, επίσης, το γεγονός ότι μας απασχολεί πάρα πολύ η ευμάρεια των ανθρώπων της περιοχής όπου, πραγματικά, συνδέεται η οικονομία της με τον αρχαιολογικό χώρο. Σύμφωνα με τα στοιχεία της ΕΛΣΤΑΤ, τα οποία μπορώ να θέσω υπ’ όψιν σας, ειδικά στην περιοχή της Φωκίδας υπάρχει αύξηση 27,5% στο διάστημα Ιανουαρίου - Ιουλίου του 2016, καθώς και στο αντίστοιχο διάστημα του 2017. Υπάρχει, δηλαδή, αυτή η ποσοστιαία αύξηση του 27,5%.

Επίσης, σε όλη τη χώρα υπάρχει αύξηση επισκεψιμότητας σε αρχαιολογικούς χώρους και μουσεία 17% με 19% αντίστοιχα και αυξημένες εισπράξεις 20% με 22%. Αυτό έχει ήδη καταγραφεί και είναι μία ενίσχυση της τοπικής κοινωνίας, ακόμα κι αν για τέσσερις ή πέντε εβδομάδες λειτουργεί κατά το ήμισυ ο αρχαιολογικός χώρος. Αυτό πραγματικά το εισπράττει η τοπική κοινωνία και δεν θα πρέπει να το παραβλέπουμε.

Επομένως, μας ενδιαφέρει η οικονομία της περιοχής και κάνουμε κάθε προσπάθεια για να καλύψουμε τις ανάγκες.

(Στο σημείο αυτό η Υπουργός Πολιτισμού και Αθλητισμού κ. Λυδία Κονιόρδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Επόμενη είναι η έβδομη με αριθμό 304/15-11-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς την Υπουργό Πολιτισμού και Αθλητισμού, με θέμα: «Η επένδυση στο Ελληνικό κινδυνεύει να ακυρωθεί: 75.000 νέες θέσεις εργασίας και 8,2 δισεκατομμυρίων ευρώ θα πάνε χαμένα, εξαιτίας των τεχνασμάτων της Κυβέρνησης».

Τον λόγο έχει ο κ. Κωνσταντινόπουλος για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, πρώτα απ’ όλα να σας ευχηθώ και από κοντά «περαστικά» για την προηγούμενη εβδομάδα. Βεβαίως, η Κυβέρνηση για το θέμα του Ελληνικού έχει αρρωστήσει εδώ και ενάμιση μήνα και δεν έρχεται να μας απαντήσει. Ελπίζω να ολοκληρωθεί αυτή η διαδικασία, ώστε να έρθει να μας απαντήσει.

Και επειδή εδώ βρίσκονται νέοι άνθρωποι οι οποίοι μας παρακολουθούν και ενδιαφέρονται να ξεκινήσουν δουλειές για να μπορέσουν να εργαστούν, θέλω να τους πω ότι η επένδυση του Ελληνικού είναι η μεγαλύτερη επένδυση που υπάρχει αυτή τη στιγμή στην Ευρώπη. Είναι της τάξης των 8,2 δισεκατομμυρίων και ίσως φτάνει τους Ολυμπιακούς Αγώνες. Είναι μια επένδυση που θα δώσει εβδομήντα πέντε χιλιάδες νέες θέσεις εργασίας.

Κυρία Υπουργέ, εσείς, ως Κυβέρνηση, μαζί με τη «LAMDA DEVELOPMENT», δηλαδή με τους επενδυτές, υπογράψατε δύο συμβάσεις. Κάνατε τη μια σύμβαση τον Ιούλιο του 2016 και την επικυρωμένη τον Σεπτέμβριο του 2016, που φέρατε εσείς οι ίδιοι στη Βουλή. Σε αυτή, ως ένα από τα δύο μέρη, εσείς, ως Κυβέρνηση, βάλατε όρους και κανόνες, με τους οποίους θα έπρεπε να λειτουργήσει αυτή η επένδυση.

Θα μάθατε, βέβαια, παρ’ ότι λείπατε στο εξωτερικό για ανειλημμένες υποχρεώσεις, ότι την εποχή που ήσασταν στη Γερμανία, εδώ, κάποιοι έκαναν σκληρές δηλώσεις για το ΚΑΣ. Δεν τις κάναμε εμείς, αλλά ο κ. Φλαμπουράρης. Και από το Γραφείο του κ. Τσίπρα έβγαιναν διαβεβαιώσεις ότι δεν μπορεί να αλλάξει τίποτα. Βεβαίως, ήταν απ’ έξω και ο κ. Φίλης. Αυτά είναι τα γνωστά παιχνίδια που παίζουν στον ΣΥΡΙΖΑ, για να ξεπλένουν τη μια ιστορία μετά την άλλη. Όμως, αυτές ήταν οι ανακοινώσεις του Πρωθυπουργού.

Άρα υπάρχουν δύο θέματα, τα οποία βάζει σήμερα ο επενδυτής, με τον οποίον εσείς φέρατε συμφωνία. Λέει ότι αθετήσατε τους όρους -θα έχετε δει πιστεύω την επιστολή- τους οποίους εσείς υπογράψατε, ως Κυβέρνηση, τόσο όσον αφορά τα αρχαιολογικά, όσο και όσον αφορά τα ύψη. Επιπλέον επειδή εσείς που φέρατε τη σύμβαση αλλάζετε τους όρους, βάζει ένα θέμα, αν μπορεί η επένδυση να προχωρήσει, άρα να λειτουργήσει υπέρ των ελληνικών συμφερόντων.

Και αφού λέτε ότι θέλετε να γίνει η επένδυση, εγώ σας ερωτώ, αλλάξατε τους όρους; Γιατί αλλάξατε τους όρους της επένδυσης; Υπάρχει θέμα υλοποίησης του έργου με βάση τα ύψη και τους αρχαιολογικούς, που εσείς πήρατε απόφαση;

Θα σας παρακαλούσα να μας ενημερώσετε, γιατί δεν έχουμε άλλη επιλογή από το να συζητάμε με τον κάθε Υπουργό ξεχωριστά, γιατί η Κυβέρνηση εδώ και ενάμιση μήνα -πάμε στους δύο μήνες- που η Κοινοβουλευτική μας Ομάδα σύσσωμη έχει καταθέσει ερώτηση, δεν έρχεται στη Βουλή να μας απαντήσει.

**ΠΡΟΕΔΡΕΩΝ (Μάριος Γεωργιάδης):** Ευχαριστούμε τον κ. Κωνσταντινόπουλο. Ελάτε, κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Κωνσταντινόπουλε για την ερώτηση, γιατί μου δίνετε τη δυνατότητα να διαλευκάνω θέματα, για τα οποία υπάρχει πολύ μεγάλη σύγχυση έτσι όπως έχουν προβληθεί.

Μιλάμε για τους όρους. Επιτρέψτε μου, κύριε Πρόεδρε, αν και συνήθως δεν καταχρώμαι του χρόνου, επειδή είναι σοβαρό το θέμα, να αναφερθώ σε έναν-έναν από τους όρους που έχουν τεθεί στην απόφαση. Οι όροι αυτοί γενικά προστατεύουν και αναδεικνύουν τις διάσπαρτες αρχαιότητες εντός του αεροδρομίου, βάσει του αρχαιολογικού νόμου, που προβλέπεται έτσι κι αλλιώς από την αρχαιολογική νομοθεσία, είτε γίνει κήρυξη είτε όχι. Ας πάρουμε έναν, έναν τους όρους.

Ο όρος 1 αφορά τον Άγιο Κοσμά. Έχει γίνει ήδη κήρυξη από το 1960 κι επαναοριοθέτηση το 2014. Είναι σε γνώση της εταιρείας.

Ο όρος 2 αφορά τον ταφικό περίβολο, ο οποίος μεταφέρεται από τη θέση που είναι αυτή τη στιγμή, στην οποία είναι εκ μεταφοράς, γεγονός που διευκολύνει την επένδυση. Παλαιότερα, αυτό ήταν ένα κώλυμα για την επένδυση. Δεν έγινε για να διευκολύνουμε την επένδυση. Έγινε για να βρεθεί η πραγματική του θέση, η οποία βρέθηκε βάσει επιστημονικής τεκμηρίωσης και έτσι θα μεταφερθεί στην αρχική του θέση.

Ο όρος 3 αφορά το αρχαίο λατομείο, που περιβάλλεται από πράσινο ακτίνας δεκαπέντε μέτρων. Ήταν ήδη γνωστό και αποτυπωμένο στα τοπογραφικά της εταιρείας, κύριε Κωνσταντινόπουλε.

Ο όρος 4 αφορά τη μελέτη συντήρησης ήδη γνωστών ναών.

Ο όρος 5 αφορά τη διασύνδεση και δημιουργία πολιτιστικής διαδρομής στο μητροπολιτικό πάρκο, που στην ουσία δίνει προστιθέμενη αξία στην επένδυση. Γενικά αυτοί οι όροι δίνουν προστιθέμενη αξία στην επένδυση και αυτό το ξέρει και το έχει παραδεχτεί και η ίδια η εταιρεία και δεν θέλει να το αγνοήσει.

Ο όρος 6 αφορά τα νεότερα μνημεία, το Παγόδα και το κτήριο Saarinen, το πρώην Ανατολικό, που ήταν ήδη κηρυγμένα και η παρουσία τους ήταν εν γνώσει των επενδυτών.

Ο όρος 7 αφορά τη στέγαση της εφορείας αρχαιοτήτων, η οποία προβλέπεται στην τροποποιητική σύμβαση που έχει υπογραφεί ήδη από την Κυβέρνηση το 2016.

Ο όρος 8 αφορά τα τοπογραφικά διαγράμματα.

Οι όροι 9, 10 και 11 αφορούν μελέτες.

Ο όρος 12 είναι το ύψος για το οποίο έπεσε πολύ μελάνι. Το ύψος, όπως ίσως γνωρίζετε, δεν είναι μια αρμοδιότητα του Υπουργείου Πολιτισμού και Αθλητισμού, αλλά είναι κατά βάση αρμοδιότητα του Υπουργείου Περιβάλλοντος που θα εκδώσει και το προεδρικό διάταγμα.

Επομένως ο όρος αυτός που ετέθη είναι ένας όρος δυνητικός, έχει έναν ευκτικό χαρακτήρα και όχι δεσμευτικό, σύμφωνα με την άποψη του Κεντρικού Αρχαιολογικού Συμβουλίου.

Προχωρώ στον όρο 13. Είναι ανασκαφικές εργασίες, χερσαίες ή ενάλιες, οι οποίες θα παρακολουθούνται βάσει του μνημονίου.

Το 14, από το α΄ έως το ιβ΄ είναι οι υπόλοιποι όροι, οι οποίοι ήταν ήδη γνωστοί βάσει του μνημονίου και οι 15 και 16 είναι τυπικοί όροι και δεν εμποδίζουν την επένδυση.

Επομένως κύριε Κωνσταντινόπουλε, δεν υπάρχει καμμία ανατροπή των όρων, δεν υπάρχει αιφνιδιασμός. Θεωρούμε ότι η απόφαση αυτή δεν εμποδίζει την επένδυση και πιστεύουμε ότι αυτή τη στιγμή και προστατεύεται η πολιτιστική κληρονομιά, αλλά ταυτόχρονα και η επένδυση μπορεί να συνεχίσει.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Ορίστε, κύριε συνάδελφε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Υπουργέ, σας ευχαριστώ πάρα πολύ για τα αναλυτικά θέματα όπως τα θέσατε.

Θέλω να σας πω ότι, για να υπάρχει αξιοπιστία μεταξύ του κράτους που είναι σε σύμβαση με έναν ιδιώτη ουσιαστικά, δεν μπορεί το κράτος και να διοικεί και να αλλάζει τους όρους και να κάνει μια σύμβαση. Πρέπει όλα αυτά τα θέματα να τα έχει θέσει στην αρχική σύμβαση.

Πολύ σωστά είπατε, παρ’ ότι, όπως θα έχετε διαβάσει, η ίδια η εταιρεία λέει για έναν επιπλέον αρχαιολογικό χώρο. Εγώ το ξεπερνώ, όμως, αυτό και ξεπερνώ και κάτι άλλο που είπατε, γιατί αυτό είναι πολύ σημαντικό σήμερα. Όπως καταλαβαίνετε, ως προς τις εντάσεις και τις εστιάσεις, θα θυμάστε ότι στο ΚΑΣ έρχονταν από το Μαξίμου κατά κύριο λόγο, θα έλεγα μάλιστα και προειδοποιήσεις ότι το έργο πρέπει να προχωρήσει. Λείπατε, αλλά νομίζω ότι τις διαβάσατε. Έλεγαν ότι πρέπει να προχωρήσουν, γιατί, όπως καταλαβαίνετε, στο ΚΑΣ υπάρχει η κ. Βλαζάκη. Η κ. Βλαζάκη δεν είναι εκεί ούτε ως αρχαιολόγος ούτε ως ένα μέλος κάποιου κινήματος. Είναι διορισμένη από την πολιτική ηγεσία, όπως και εσείς, και έχει πολιτικές ευθύνες για το πώς πρέπει να προχωρήσει η επένδυση και πρέπει να τηρεί αυτά που υπογράφει το κράτος, η Κυβέρνηση, μαζί με οποιονδήποτε ιδιώτη.

Ήθελα να πω ότι σήμερα θέσατε ένα θέμα το οποίο είναι πολύ διαφορετικό με τα θέματα που τίθενται τώρα. Νομίζω ότι θα τα ακούσουμε όλοι. Ως προς αυτό που θέσατε για το ύψος, πρώτον, δεν φαίνεται να είχατε την αρμοδιότητα, αλλά εν πάση περιπτώσει το είπατε και δεν έχει κανένα δεσμευτικό χαρακτήρα. Αυτό είναι πάρα πολύ σημαντικό.

Το δεύτερο είναι ότι μας στέλνετε να κάνουμε ξανά ερώτηση στο Υπουργείο Περιβάλλοντος. Δεν πειράζει. Θα κάνουμε και στο Υπουργείο Περιβάλλοντος. Επειδή η Κυβέρνηση δεν έρχεται συνολικά, μας στέλνει ο ένας στον άλλο.

Όμως, είναι η πρώτη φορά, κυρία Υπουργέ, που λέει η Κυβέρνηση δημόσια ή, εν πάση περιπτώσει, τα μέσα μαζικής ενημέρωσης -αλλά εσείς θα μπορούσατε να το πείτε δημόσια με μια δήλωσή σας- ότι δεν είναι δεσμευτικό το ύψος.

Ξέρετε κάτι; Για να έρθει το προεδρικό διάταγμα το επόμενο χρονικό διάστημα, νομίζω ότι το ξέρετε καλά, τον Δεκέμβριο δεν μπορεί να υπογραφεί, όπως πάνε οι διαδικασίες. Άρα οι μπουλντόζες που έλεγε ο κ. Φλαμπουράρης θα αργήσουν, θα μας πιάσει χειμώνας. Και επειδή νομίζω ότι όλοι σε αυτό το έργο θέλουμε να ξεκινήσει για να βοηθήσει τη χώρα μας, τους νέους ανθρώπους να βρουν δουλειά, σήμερα βγήκε ένας από αυτούς που θα βοηθήσουν την ολοκλήρωση του έργου και είπε ότι το επόμενο χρονικό διάστημα θα αυξηθεί η παραγωγή, παραδείγματος χάρη, τσιμέντου κατά 70% με βάση αυτό το έργο.

Άρα επειδή μας ενδιαφέρει να μην πάμε στα τριανταπέντε εκατομμύρια τουρίστες και επειδή ξέρετε ότι με βάση το Ελληνικό θα έρθουν δύο εκατομμύρια επιπλέον τον χρόνο για αυτή τη μεγάλη επένδυση, θέλω να πιστεύω, κυρία Υπουργέ, ότι σήμερα ξεκαθαρίσατε κάτι και θα πάμε και στον Υπουργό Περιβάλλοντος, που θα βοηθήσει να προχωρήσει αυτή η μεγάλη επένδυση.

Σας ευχαριστώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κωνσταντινόπουλο.

Ορίστε, κυρία Υπουργέ, έχετε τον λόγο για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ.

Επειδή θίξατε δύο φορές την απουσία μου κατά τη διάρκεια των επίμαχων συμβουλίων, θα ήθελα να σας τονίσω ότι ήμουν εδώ παρούσα. Δηλαδή έπαιρνα το αεροπλάνο από τη Γερμανία, ερχόμουν και έφευγα μόλις τελείωνε το ΚΑΣ. Αυτό έγινε και τις τρεις φορές. Επομένως δεν αμέλησα τα καθήκοντά μου. Επειδή το είπατε και επειδή έχει γραφτεί και αυτό, είναι ευκαιρία και απ’ αυτή τη θέση να το απαντήσω.

Επίσης όσον αφορά το θέμα της απόφασης του ΚΑΣ για τη μικρή κήρυξη ενός αριθμού τριακοσίων στρεμμάτων στην επένδυση, ήθελα να τονίσω ότι υπάρχει ένα μικρό ιστορικό πάνω σ’ αυτό. Το ξέρετε, φαντάζομαι. Υπήρχαν τρεις προτάσεις, μία μεγαλύτερη της εφόρου, μία μικρότερη των επτακοσίων στρεμμάτων και μία ακόμα πιο μικρή των τριακοσίων περίπου στρεμμάτων.

Έγινε διεξοδική συζήτηση αυτών των τριών εισηγήσεων. Θα ήθελα να τονίσω εδώ ότι το ΚΑΣ, μέσω ενός πολύ πολωμένου κλίματος από ακραίες φωνές από όλες τις κατευθύνσεις, κατάφερε με νηφαλιότητα, με μεγάλη αίσθηση καθήκοντος και με επιστημονική επάρκεια, να αποφασίσει και να προκρίνει τη μικρότερη απ’ αυτές τις τρεις εισηγήσεις, η οποία στην ουσία χαρακτηρίζει τις περιοχές που ούτως ή άλλως δεν προβλέπονταν να αξιοποιηθούν από την εταιρεία.

Συγκεκριμένα μιλάμε για την περιοχή του αμαξοστασίου του τραμ, το οποίο έτσι κι αλλιώς δεν υπήρχε μέσα στις προθέσεις της αξιοποίησης, την κορυφή του Λόφου Χασάνι. Σας διαβεβαιώ, επειδή διάβασα όλα τα Πρακτικά, ότι έγινε πολύ διεξοδική συζήτηση για τον Λόφο Χασάνι και αποφασίστηκε να χαρακτηριστεί μόνο η κορυφή του λόφου, καθώς είναι ασαφή τα όρια του λόφου λόγω κυρίως των παρεμβάσεων που έγιναν στους Ολυμπιακούς Αγώνες.

Επίσης δεν έχει κηρυχθεί η «Ζώνη Α», που σημαίνει ότι δεν εμποδίζεται η δόμηση. Ο χαρακτηρισμός δεν εμποδίζει τη δόμηση στην περιοχή.

Επομένως θα ήθελα εδώ να εκφράσω την εκτίμησή μου στο Κεντρικό Αρχαιολογικό Συμβούλιο γι’ αυτή την πολύ ψύχραιμη και με αίσθηση καθήκοντος απόφασή του, για να προστατεύσει τόσο την πολιτιστική κληρονομιά, όσο και τη συνέχεια της επένδυσης.

Το ΚΑΣ είναι ένα ανεξάρτητο γνωμοδοτικό όργανο. Θα ήθελα να το πούμε αυτό, γιατί ίσως ο κόσμος δεν γνωρίζει. Απαρτίζεται από επιστήμονες εγνωσμένου κύρους, αρχιτέκτονες, πολιτικούς μηχανικούς και αρχαιολόγους και συμμετέχει εκπρόσωπος του Νομικού Συμβουλίου του Κράτους.

Επομένως όπως βλέπετε, τα παραπάνω δεν εμποδίζουν τη συνέχεια της επένδυσης. Άλλωστε, σύμφωνα με πρόσφατες δηλώσεις του εκπροσώπου της «Lamda Development», η εταιρεία είναι έτοιμη για την εκκίνηση του έργου.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, κατ’ αρχάς να σας ευχηθούμε χρόνια πολλά.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, πείτε μου τι θα θέλατε. Υποψιάζομαι, βέβαια, αλλά να ξέρετε ότι αν αφορά την ερώτησή σας, θα σας διακόψω. Όμως, πείτε μας για ένα λεπτό τι θέλετε και θα το συζητήσουμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, επειδή είμαι στον δεύτερο κύκλο και ταυτοχρόνως συνεδριάζει η Επιτροπή Δεοντολογίας για άρσεις ασυλιών και έχω το δυσάρεστο καθήκον να είμαι εκεί, αντικαθιστώντας τον κ. Παπαθεοδώρου για σήμερα λόγω πολιούχου Πατρών Αγίου Ανδρέα, σας παρακαλώ πολύ να εκφωνήσετε τώρα τις αναβαλλόμενες ερωτήσεις, ούτως ώστε…

**ΠΡΟΕΔΡΕΥΩΝ (Μάριος Γεωργιάδης):** Την έχω εκφωνήσει ήδη τη δική σας.

**ΑΝΔΡΕΑΣ ΛΟΒΕΡΔΟΣ:** Ήμουν επάνω, κατέβηκα και θα πάω ξανά. Σας παρακαλώ πάρα πολύ για τη δική μου, όσο έχω το δικαίωμα, έτσι όπως λειτουργούμε εθιμικά, δώστε μου για ένα λεπτό να πω κάτι για το Υπουργείο Εξωτερικών.

**ΠΡΟΕΔΡΕΥΩΝ (Μάριος Γεωργιάδης):** Απλώς ξέρετε ότι υπάρχει απαντητική επιστολή προς εσάς με ορισμένη ημερομηνία.

**ΑΝΔΡΕΑΣ ΛΟΒΕΡΔΟΣ:** Το ξέρω πολύ καλά.

**ΠΡΟΕΔΡΕΥΩΝ (Μάριος Γεωργιάδης):** Οπότε κανονικά δεν έχετε αυτή τη στιγμή …

**ΑΝΔΡΕΑΣ ΛΟΒΕΡΔΟΣ:** Έχω τη δυνατότητα και θα σας εξηγήσω γιατί. Σας παρακαλώ πάρα πολύ.

**ΠΡΟΕΔΡΕΥΩΝ (Μάριος Γεωργιάδης):** Ορίστε, λοιπόν, έχετε τον λόγο για ένα λεπτό. Παρακαλώ πολύ να είστε σύντομος. Εάν ξεφύγουμε από τη διαδικασία, να ξέρετε ότι δεν θα το αφήσω έτσι.

**ΑΝΔΡΕΑΣ ΛΟΒΕΡΔΟΣ:** Δεν θα ξεφύγουμε σε καμμία περίπτωση.

Κύριε Πρόεδρε, επανειλημμένα και σε άλλα Υπουργεία έχω πει αναφορικά με ένα Υπουργείο που έχει πολλούς Υπουργούς –έναν Υπουργό, έναν Αναπληρωτή και δύο Υφυπουργούς- πως έχει τη δυνατότητα αλλά και την πολυτέλεια, ειδικά στο Υπουργείο Εξωτερικών με τα πολλά ταξίδια των Υπουργών, να παρίσταται στον κοινοβουλευτικό έλεγχο άλλο στέλεχος του Υπουργείου –εννοώ πολιτικό στέλεχος- και να δίνει απαντήσεις.

Έχει συμβεί μάλιστα και με το Υπουργείο Εξωτερικών προ μηνών αυτό, όταν ρώτησα κάτι τον Υπουργό και μου απήντησε ο Αναπληρωτής Υπουργός.

Όταν ήμουν εγώ Υφυπουργός στο Υπουργείο Εξωτερικών θυμάμαι, κύριε Πρόεδρε, ότι πολλοί Βουλευτές με κάποια χρόνια εμπειρίας στο Κοινοβούλιο δεν εδέχοντο Υφυπουργό να απαντά στη θέση του Υπουργού -εγώ δεν έχω τέτοια προβλήματα- και έκαναν φασαρία, γιατί δεν είναι εδώ Υπουργός. Μα, ο Υπουργός πρέπει να είναι στην Ινδία, πρέπει να είναι οπουδήποτε, έχει το καθήκον του. Το κατανοώ απολύτως, επειδή έχω την εμπειρία. Εγώ δεν έχω πρόβλημα να έρθει ο κ. Κατρούγκαλος, να έρθει ο κ. Κουίκ ή ο κ. Αμανατίδης, αλλά το να μην έρχεται κανείς είναι ένα θέμα.

Και επειδή και την επόμενη εβδομάδα ο Υπουργός πάλι θα απουσιάζει και πάμε για την μεθεπόμενη και τα ερωτήματά μου δεν είναι απλά, θα ήθελα να παρακαλέσω το Προεδρείο, να μεταφέρει στο Υπουργείο Εξωτερικών την δική μου παράκληση, την επόμενη φορά να είναι κάποιος από τους Υφυπουργούς, για να πάρουν τον λόγο.

Άλλωστε, κύριε Πρόεδρε, και με αυτό κλείνω, από τα χαρτιά, από τα έγγραφα που κατέθεσε ο κ. Καμμένος και αφορούν το Υπουργείο Εξωτερικών την περασμένη Δευτέρα, όπως και εχθές έδειξα και σήμερα δείχνω, προκύπτει ότι το Υπουργείο Εξωτερικών ήξερε τα πάντα σχετικά με τη σύμβαση με τους Σαουδάραβες. Και –αυτή είναι η τελευταία μου φράση- ο περίφημος μεσάζων έλιωσε τα παπούτσια του.

**ΠΡΟΕΔΡΕΥΩΝ (Μάριος Γεωργιάδης):** Ξεφεύγουμε όμως κύριε Λοβέρδο, μη συζητήσουμε για την ουσία της ερώτησης. Είναι ξεκάθαρο το μήνυμά σας. Θα μεταφερθεί στο Υπουργείο.

**ΑΝΔΡΕΑΣ ΛΟΒΕΡΔΟΣ:** Τέλειωσα, ακούστε με, είναι η τελευταία μου φράση. Ο περίφημος μεσάζων διαμόρφωσε τη σύμβαση, που τελικώς και ο κ. Κοτζιάς υπέγραψε. Τα κατέθεσε ο Υπουργός και τα επανακαταθέτω.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ωραία.

**ΑΝΔΡΕΑΣ ΛΟΒΕΡΔΟΣ:** Σας παρακαλώ, όμως, επειδή...

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, σας παρακαλώ πολύ. Ξεκινάμε αυτή τη στιγμή και να συζητήσετε επί της ουσίας. Δεν μπορούμε να το κάνουμε αυτό.

**ΑΝΔΡΕΑΣ ΛΟΒΕΡΔΟΣ:** Ακούστε με τι σας λέω.

**ΠΡΟΕΔΡΕΥΩΝ (Μάριος Γεωργιάδης):** Επί της ερώτησης σας άφησα, μιλήσατε για τη διαδικασία. Και τώρα, αυτή τη στιγμή μπαίνουμε στην ουσία της συζήτησης και θέλετε να πείτε κάτι που αφορά την ερώτηση. Δεν αφορά τη διαδικασία όμως και δεν προβλέπεται και το ξέρετε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω να πω κάτι που αφορά εσάς. Όταν θέτουμε θέματα παρουσίας των Υπουργείων εδώ, ο εκάστοτε Προεδρεύων, όχι εσείς μόνο, όλοι, λένε -αυτή την παρατήρηση την οποία καταλαβαίνουν- ότι το Προεδρείο έχει κάνει προσπάθειες και θα τα μεταφέρουν στους Υπουργούς. Έτσι δεν είναι;

**ΠΡΟΕΔΡΕΥΩΝ (Μάριος Γεωργιάδης):** Σωστά και αυτό θα γίνει. Δεν μπορούμε να μπούμε επί της ουσίας και δη στην ερώτηση που θέλετε.

**ΑΝΔΡΕΑΣ ΛΟΒΕΡΔΟΣ:** Το Προεδρείο δεν μπορεί να θεωρεί ότι ολοκλήρωσε τα καθήκοντά του μνημονεύοντας στην Αίθουσα ότι κατανοεί τις αιτιάσεις των Βουλευτών.

**ΠΡΟΕΔΡΕΥΩΝ (Μάριος Γεωργιάδης):** Μα, υπάρχει και επιστολή από το Υπουργείο, το οποίο σας έχει δώσει εναλλακτική για να έρθει ο κ. Κοτζιάς να απαντήσει.

**ΑΝΔΡΕΑΣ ΛΟΒΕΡΔΟΣ:** Δεν με καταλαβαίνετε τι σας λέω. Αφήστε μου τότε να καταλάβετε, για να μου απαντήσετε.

Οι Προεδρεύοντες λένε ότι κατανοούν το πρόβλημα. Η κατανόηση του προβλήματος δεν αποτελεί και τη λύση του προβλήματος.

Ζητώ από εσάς λοιπόν, να μεταφέρετε την εξής παράκληση ενός μέλους της Εθνικής Αντιπροσωπείας. Δεν πρέπει να περιμένουμε να είναι στην Ελλάδα ο Υπουργός μετά από δεκαπέντε ημέρες. Ζητάω δι’ υμών να έρθει ο Αναπληρωτής Υπουργός ή ένας εκ των δύο Υφυπουργών, την επόμενη Πέμπτη για να διεκπεραιωθεί επιτέλους αυτή η συζήτηση.

**ΠΡΟΕΔΡΕΥΩΝ (Μάριος Γεωργιάδης):** Μα, θα γίνει αυτό όπως το είπατε. Θα το πούμε. Εμείς θα το μεταφέρουμε. Από εκεί και πέρα ο Υπουργός θα αναλάβει εκείνος επί της διαδικασίας.

**ΑΝΔΡΕΑΣ ΛΟΒΕΡΔΟΣ:** Σας ευχαριστώ. Θέλω όμως να ξέρω και να είμαι βέβαιος ότι εσείς θα το μεταφέρετε.

**ΠΡΟΕΔΡΕΥΩΝ (Μάριος Γεωργιάδης):** Εγώ θα το μεταφέρω, να είστε σίγουρος για αυτό.

Χρόνια σας πολλά και πάλι. Καλημέρα.

**ΑΝΔΡΕΑΣ ΛΟΒΕΡΔΟΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Κύριε Σπίρτζη, προτού ξεκινήσουμε με τη δική σας τελευταία ερώτηση, θα μου επιτρέψετε να αναγνώσω τις ερωτήσεις, που δεν θα συζητηθούν λόγω κωλυμάτων των αρμοδίων Υπουργών, λόγω του ότι δύο από αυτούς βρίσκονται στο συνέδριο της ΚΕΔΕ στα Ιωάννινα.

Η δεύτερη με αριθμό 399/24-11-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Ατελή και αποσπασματικά τα αποτελέσματα της Κυβέρνησης για τα ψηφιακά οργανογράμματα», δεν θα συζητηθεί λόγω κωλύματος της κυρίας Υπουργού.

Η δεύτερη με αριθμό 415/16-10-2017 ερώτηση του κύκλου αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Διοικητικής Ανασυγκρότησης, σχετικά με τη μοριοδότηση μελών μονογονεϊκών οικογενειών στις διαδικασίες πρόσληψης μέσω ΑΣΕΠ και στις προκηρύξεις του ν.2643/1998, δεν θα συζητηθεί λόγω κωλύματος της Υπουργού κ. Γεροβασίλη.

Επίσης, ο κ. Σκουρλέτης θα βρίσκεται στα Ιωάννινα για το συνέδριο της ΚΕΔΕ και, συνεπώς, η τρίτη με αριθμό 394/22-11-2017 επίκαιρη ερώτηση δευτέρου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Εσωτερικών, σχετικά με τις καταστροφές από πλημμύρες στη δυτική Αττική και την αναγκαία αντιπλημμυρική προστασία στον Νομό Αττικής, δεν θα συζητηθεί λόγω κωλύματος του κυρίου Υπουργού.

Η τέταρτη με αριθμό 476/28-11-2017 επίκαιρη ερώτηση δευτέρου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών σχετικά με τις ελλείψεις σε προσωπικό και εξοπλισμό στο Δασαρχείο Αμφιλοχίας, δεν θα συζητηθεί λόγω κωλύματος του κυρίου Υπουργού.

Η τέταρτη με αριθμό 465/27-11-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, με θέμα: «Έως πού θα φτάσει η ασυδοσία και η κάλυψη από την συγκυβέρνηση της εγκληματικής δράσης ακροαριστερών συμμοριών στα πανεπιστήμια;», δεν θα συζητηθεί λόγω κωλύματος του Υπουργού Εσωτερικών κ. Νικολάου Τόσκα, αιτία ανειλημμένες υποχρεώσεις.

Τέλος, η πρώτη με αριθμό 182/5-10-2017 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις προθέσεις του Υπουργείου για επανεξέταση του πλαισίου οικονομικής ενίσχυσης των δομών κοινωνικής φροντίδας από τους ίδιους τους ωφελουμένους, δεν θα συζητηθεί λόγω συνάντησης της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώς Φωτίου με τους θεσμούς.

Για όλα τα παραπάνω υπάρχει και σχετική επιστολή από τη Γραμματεία της Κυβερνήσεως.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννέα μαθήτριες και μαθητές και ένας εκπαιδευτικός από το 21ο Δημοτικό Σχολείο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΔΗΜΗΤΡΙΟΣ ΚΥΡΙΑΖΙΔΗΣ:** Θα μου επιτρέψετε, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Κυριαζίδη, πείτε μας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, θέλω να αποδεχθώ ότι πράγματι είναι αιτία η συνάντηση με τους τροϊκανούς, που δεν είναι παρούσα η κ. Φωτίου.

Θέλω, όμως, να σας πω, κύριε Πρόεδρε, ότι από τον Απρίλιο επαναλαμβάνω τη συγκεκριμένη ερώτηση, η οποία κατέληξε σήμερα να είναι επίκαιρη ερώτηση. Σήμερα ανέμενα μία απάντηση. Τότε, κύριε Πρόεδρε, είχα κάνει την αναφορά για το πρόβλημα που θα προκύψει από τη μη στελέχωση, τη μη χρηματοδότηση των κοινωνικών μορφών λειτουργίας δομών στη Δράμα. Είχα επισημάνει τον κίνδυνο αυτό.

Δυστυχώς, εξαναγκάστηκα εκ νέου, κύριε Πρόεδρε, να επαναφέρω το ζήτημα, διότι άρχισαν να «εκδιώκονται» απ’ το ορφανοτροφείο, απ’ το γηροκομείο από τη δομή των ΑΜΕΑ παιδιά, λόγω μη στελέχωσης και μη χρηματοδότησης. Από τον Απρίλιο είχα επισημάνει αυτόν τον κίνδυνο. Δεν έγινε κατανοητό ή αντιληπτό, όμως, αυτό από την Κυβέρνηση. Από την πλευρά της Κυβέρνησης θα καλύπτονταν ανάγκες των ευαίσθητων κοινωνικών ομάδων, ειδικά των ΑΜΕΑ. Στην πράξη, όμως, δεν το είδαμε. Περίμενα σήμερα μια απάντηση, την οποία δυστυχώς δεν την έχω.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο αυτό που λέτε. Κύριε Κυριαζίδη, αναγκαστικά θα ακολουθήσετε τη διαδικασία της επανακατάθεσης.

Εισερχόμαστε στην τελευταία ερώτηση για τη σημερινή διαδικασία, στην όγδοη με αριθμό 261/10-11-2017 επίκαιρη ερώτηση δευτέρου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδηπρος τον Υπουργό Υποδομών και Μεταφορών σχετικά με το ζήτημα της οδικής σύνδεσης της Δράμας με την Εγνατία Οδό και τους κάθετους άξονες.

Κύριε συνάδελφε, έχετε τον λόγο για δύο λεπτά, για να αναπτύξετε την ερώτησή σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, θα μου επιτρέψετε, ύστερα από τρία χρόνια περίπου, επιτέλους είμαστε εδώ και θέλω να πιστεύω σε μια ευθεία από την πλευρά σας θέση για ένα τεράστιο ζήτημα που αφορά τον τόπο μου. Θα αποφύγω το εισηγητικό μέρος της ερώτησης, το οποίο μάλιστα μπορεί να είναι και παρωχημένο. Δεν ξέρω τις εξελίξεις, αλλά είχα αναφερθεί στην επωδό της εισηγητικής στο ότι δεν υπάρχει πολιτική βούληση από πλευράς της Κυβέρνησης, προκειμένου να υλοποιήσει το συγκεκριμένο έργο, με την έννοια της οδικής απομόνωσης της Δράμας από τη λοιπή χώρα.

Θα παρακαλούσα, κύριε Πρόεδρε, στη δευτερολογία μου να προσθέσετε και τον χρόνο της πρωτολογίας.

Έθεσα συγκεκριμένα ερωτήματα, κύριε Υπουργέ: Τι θα γίνει τελικά με την υλοποίηση των ήδη παραδοθέντων μελετών; Θα προχωρήσει το έργο της κατασκευής του τμήματος Δράμας -Αμφίπολης και πότε; Τρίτον, σε σχέση με τις απαντήσεις που κατά διαστήματα έλαβα στην προηγούμενη ερώτησή μου, έχει σημειωθεί πρόοδος στο ζήτημα των καθέτων αξόνων συνολικά και ποια είναι αυτή; Πότε εν τέλει θα υλοποιηθούν τα έργα;

Αυτά ήταν τα ερωτήματα. Περιμένω τις απαντήσεις σας. Ελπίζω να υπάρξει μια ικανοποίηση σε αυτό το τεράστιο ζήτημα που αφορά έναν νομό απομονωμένο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κυριαζίδη και για τον σεβασμό του στον χρόνο.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, ευχαριστώ και εγώ.

Δεν απαντώ στην ανάπτυξη του σκεπτικού που έχετε στην επίκαιρη ερώτηση, αν και είχα να πω πολλά. Μπαίνω κατευθείαν στην ουσία. Οι συγκεκριμένοι οδικοί άξονες, όπως και πολλοί σε όλη την επικράτεια, αγαπητέ συνάδελφε, αποτελούν κλασικά παραδείγματα και της προχειρότητας και της παντελούς έλλειψης σοβαρού σχεδιασμού που χαρακτήριζε τον τρόπο με τον οποίο γίνονταν τα έργα στη χώρα μας. Έχουμε αυτοκινητόδρομους χωρίς κάθετους άξονες, χωρίς συνδέσεις σε πόλεις, λιμάνια και αεροδρόμια, με τμήματα χωρίς αρχή και τέλος και με μηδενική διαβούλευση με την τοπική κοινωνία.

Γνωρίζετε πάρα πολύ καλά ότι στην Περιφέρεια Ανατολικής Μακεδονίας και Θράκης υπάρχουν δύο τελείως διακριτές –αν θέλετε- θεωρήσεις. Υπάρχει η άποψη του περιφερειακού συμβουλίου και της περιφέρειας που ρίχνει το βάρος στον οδικό άξονα Σέρρες – Δράμα - Καβάλα για άλλους λόγους και η άποψη των περισσότερων φορέων της αντιπεριφέρειας Δράμας για να γίνει ο δρόμος Δράμα - Αμφίπολη.

Εμείς αναγνωρίζουμε ότι και οι δύο δρόμοι εξυπηρετούν διαφορετικές ανάγκες και πρέπει να γίνουν. Για να γίνουν, όμως, πρέπει να έχουμε μελετητικές ωριμότητες. Έχουμε διαφορετικά επίπεδα σχεδιασμού στους δύο δρόμους και διαφορετικά προβλήματα.

Για τον συγκεκριμένο δρόμο που είναι ο δρόμος από τη Δράμα μέχρι την Αμφίπολη, η κατάσταση των μελετών έχει ως εξής: Έχουμε το τμήμα της νοτιοανατολικής παράκαμψης της Δράμας, μήκους τεσσάρων χιλιομέτρων, που είναι με ευθύνη της «ΕΓΝΑΤΙΑΣ ΟΔΟΥ Α.Ε.». Εκπονήθηκαν και εγκρίθηκαν οι προκαταρκτικές μελέτες των ανισόπεδων κόμβων και του παράπλευρου οδικού δικτύου για τη σύνδεση της παράκαμψης της Δράμας με τους άξονες Δράμα - Αμφίπολη και Δράμα - Καβάλα και απαιτείται ποσό -που έχει εγκριθεί- 850.000 ευρώ για τη συμφωνία για τη μελετητική ωρίμανση του έργου.

Για το τμήμα από τη Δράμα μέχρι την Παλαιοκώμη, δηλαδή Δράμα -Μαυρολεύκη - Παλαιοκώμη, που είναι συνολικού μήκους τριάντα εννέα χιλιομέτρων, η εταιρεία «ΕΓΝΑΤΙΑ ΟΔΟΣ» έχει παραλάβει μέρος των μελετών που εκπονήθηκαν υπό την ευθύνη άλλων φορέων, δηλαδή της περιφέρειας και παλιότερα του Υπουργείου μέχρι να πάει στην εταιρεία «ΕΓΝΑΤΙΑ ΟΔΟ» και αναμένει τις υπόλοιπες υπό εκπόνηση και υπό έγκριση μελέτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Οι μελέτες που έχουν ολοκληρωθεί είναι οι μελέτες περιβαλλοντικών επιπτώσεων, η οριστική μελέτη, οι μελέτες υδραυλικών και πέντε οριστικές μελέτες τεχνικών. Εκκρεμούν οι οριστικές μελέτες δέκα τεχνικών. Δεν υπάρχει ακόμα έγκριση του Κτηματολογίου και δεν έχουν γίνει οι μελέτες σήμανσης και ασφάλειας.

Τέλος, το τμήμα Παλαιοκώμη - Αμφίπολη είναι μήκους δέκα χιλιομέτρων περίπου. Απαιτείται αναγνωριστική μελέτη οδοποιίας που θα αφορά σε νέα χάραξη, ανατολικότερα της υφιστάμενης οδού, δηλαδή προς τις υπώρειες του όρους Παγγαίου, ώστε να υλοποιηθεί η ομογενοποίηση της διατομής και των υπολοίπων χαρακτηριστικών του εν λόγω υποτμήματος με το προηγούμενο υποτμήμα στον άξονα. Στο εν λόγω τμήμα είναι βέβαιο ότι θα υπάρξουν καθυστερήσεις εάν δεν προηγηθούν οι αναγκαίες εργασίες για τα αρχαιολογικά που υπάρχουν στην περιοχή, αλλά δεν είναι κρίσιμο τμήμα, καθώς υπάρχει υφιστάμενη εναλλακτική διαδρομή.

Πιστεύουμε ότι αυτές οι μελέτες πρέπει να προχωρήσουν και αυτό θα κάνουμε. Συγκεκριμένα, με την εταιρεία «ΕΓΝΑΤΙΑ ΟΔΟΣ» έχει δρομολογηθεί να προσληφθεί τεχνικός σύμβουλος για να συνδράμει στις διαδικασίες ωρίμανσης των υπόλοιπων μελετών.

Μην κάνετε έτσι το χέρι σας, γιατί θα αρχίσω να σας βγάζω χάρτες για το τι έχει γίνει τα προηγούμενα χρόνια…

**ΔΗΜΗΤΡΙΟΣ ΚΥΡΙΑΖΙΔΗΣ:** Να βγάλετε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μην

κουνάτε το χέρι σας, κύριε Κυριαζίδη.

**ΠΡΟΕΔΡΕΥΩΝ (Μάριος Γεωργιάδης):** Μην αρχίσετε τον διάλογο, παρακαλώ.

Κύριε Κυριαζίδη, ας ολοκληρώσει ο Υπουργός.

Κύριε Υπουργέ, έχετε και δευτερολογία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, είναι τραγικό αυτό που γίνεται.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε έναν δρόμο που λέγεται «Εγνατία Οδός» με τα προβλήματα και της κατασκευής και της λειτουργίας της, έτσι όπως τη βρήκαμε…

**ΔΗΜΗΤΡΙΟΣ ΚΥΡΙΑΖΙΔΗΣ:** Για τον κάθετο άξονα μιλάμε, κύριε Υπουργέ.

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, αφήστε τον Υπουργό να ολοκληρώσει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε έναν υπέροχο δρόμο που έχει αφήσει όλες τις περιοχές, που δεν διέρχονται, εκτός -είτε είναι κρίσιμη υποδομή είτε είναι λιμάνι είτε τουριστική περιοχή είτε πόλη που δεν διέρχεται η Εγνατία Οδός- και ζητάνε και τα ρέστα. Έχουμε πάνω από δεκαπέντε χρόνια να σπάνε οι μελέτες των έργων για να μην έχουμε ενιαία μελετητική αντιμετώπιση των κάθετων αξόνων. Και έρχονται και λένε: «Πότε θα γίνουν επιτέλους τα έργα»;

Λοιπόν, θα σας πούμε τι έχουμε προγραμματίσει να κάνουμε. Η λογική του Μαυρογιαλούρου «και δρόμο θα κάνουμε και θάλασσα θα φέρουμε» τέλος!

Δεύτερον, λοιπόν, που έχουμε κανονίσει να γίνει, είναι να ανατεθούν οι υπολειπόμενες μελέτες για τα τριάντα χιλιόμετρα του δεύτερου τμήματος σε μελετητή. Ο στόχος μας είναι η ολοκλήρωση της μελετητικής ωρίμανσης άμεσα και αμέσως μετά θα ακολουθήσουν οι μελέτες κόστους - οφέλους για τη διερεύνηση της βιωσιμότητας του έργου, ώστε να ξεκινήσει η διαδικασία εξεύρεσης χρηματοδότησης για την κατασκευή του έργου.

Στο σημείο αυτό θέλω -αν μου επιτρέπετε- ένα λεπτό να διευκρινίσω κάτι, για να τελειώνει και ο λαϊκισμός ανά περιοχή: Για να γίνει ένα έργο και να χρηματοδοτηθεί, πλέον, από τα χρήματα της Ευρωπαϊκής Επιτροπής, από το νέο ΕΣΠΑ, πρέπει το έργο να είναι βιώσιμο. Σε περίπτωση που δεν είναι βιώσιμο δεν μπορούμε να χρησιμοποιήσουμε χρήματα από εκεί και αυτό είναι ένα από τα μεγάλα εγκλήματα που έγιναν στην αναθεώρηση και στη μείωση του φυσικού αντικειμένου των αυτοκινητοδρόμων.

Αν δεν μπορούμε να αποδείξουμε, λοιπόν, τη βιωσιμότητα ενός έργου, πρέπει να χρηματοδοτηθεί ή μέσα από το Πρόγραμμα Δημοσίων Επενδύσεων -που, όπως γνωρίζετε, το κόστος αυτών των έργων, ειδικά για τους δύο άξονες της Δράμας, για τους οποίους μπορώ να σας έχω άμεσα μια προσέγγιση για το πόσο κοστίζουν και στη δευτερομιλία μου να σας τα δώσω, είναι τέτοιο που δεν επιτρέπει να χρηματοδοτηθούν στο σύνολό τους από το Πρόγραμμα Δημοσίων Επενδύσεων του Υπουργείου- ή μέσα από δανεισμό είτε από την Ευρωπαϊκή Τράπεζα Επενδύσεων είτε από αλλού.

Άρα δεσμευόμαστε για άμεση μελετητική ωρίμανση των αυτοκινητοδρόμων και των κάθετων αξόνων της Δράμας.

**ΠΡΟΕΔΡΕΥΩΝ (Μάριος Γεωργιάδης):** Αν θέλετε, κύριε Υπουργέ, ολοκληρώστε, γιατί έχουμε ήδη φτάσει στα οκτώ λεπτά. Έχετε και δευτερολογία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τελείωσα, κύριε Πρόεδρε, και με συγχωρείτε.

Να μην κουνάνε τα χέρια, όμως. Γιατί αυτές οι μελέτες ξεκίνησαν μερικές δεκαετίες πριν.

**ΠΡΟΕΔΡΕΥΩΝ (Μάριος Γεωργιάδης):** Έγινε ξεκάθαρο αυτό. Θα έχει δικαίωμα τώρα ο κ. Κυριαζίδης να αναπτύξει και να πει ό,τι θέλει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι. Είπα κι εγώ να αποφύγω να τοποθετηθώ για το σκεπτικό της ερώτησης, που αναφέρει ότι φοβόμαστε, μάλλον, να έρθουμε να απαντήσουμε. Κάτι τέτοιο αναφέρεται στο σκεπτικό. Τη στιγμή που τη μία ημερομηνία που αναφέρει ο κ. Κυριαζίδης ήμουν στη Σόφια, τη δεύτερη είχε Υπουργικό Συμβούλιο εκείνη την εβδομάδα, την τρίτη ήμουν στο Λουξεμβούργο. Για όνομα του θεού! Αν μη τι άλλο, να μη γράφονται αυτά.

**ΠΡΟΕΔΡΕΥΩΝ (Μάριος Γεωργιάδης):** Έγινε ξεκάθαρο, κύριε Υπουργέ.

Ορίστε, κύριε Κυριαζίδη, έχετε τον λόγο για τρία λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, ανέμενα να μας απαντήσετε με περισσότερη σοβαρότητα και υπευθυνότητα.

Και μας απογοητεύσατε και μας προκαλέσατε. Δεν αναφέρθηκα στην πρωτολογία μου για την απουσία σας, αλλά…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το γράφετε, όμως.

**ΔΗΜΗΤΡΙΟΣ ΚΥΡΙΑΖΙΔΗΣ:** …δεν είναι πρόσφατο το γεγονός.

Σε επίκαιρη ερώτηση πριν από δύο χρόνια, ακριβώς τον ίδιο καιρό, ο κ. Σγουρίδης απαντούσε, για να έρθουμε σε αυτά τα οποία λέτε σήμερα και τα οποία καμμία σχέση δεν έχουν με την πραγματικότητα, εκτός βεβαίως αν, πράγματι, είναι τόσο παραλυμένη και δεν σας ενδιαφέρει αυτή η περιοχή.

Εμείς, οφείλουμε να σας επαναφέρουμε στην πραγματικότητα και να δείτε ποια είναι.

Ο κ. Σγουρίδης απάντησε, λοιπόν, σε αντίστοιχη ερώτησή μου ότι μέχρι τον Μάρτιο οι μελέτες Δράμα - Καβάλα θα έχουν τελειώσει.

Θα σας παραδώσω για τα Πρακτικά και την απάντησή του.

Αναφορικά με το Δράμα - Αμφίπολη τον Ιούλιο του 2016. Εσείς τι κάνατε; Είπατε ότι δεν υπήρχε σχεδιασμός. Και σχεδιασμός σάς παραδόθηκε και συγκεκριμένη κατεύθυνση με την ανάληψη του όλου έργου από την «ΕΓΝΑΤΙΑ ΟΔΟΣ Α.Ε.» σας δόθηκε και διασφάλιση του σχετικού κονδυλίου σας δόθηκε. Το ομολογείτε σε απάντησή σας. Πότε δηλαδή; Τον Μάρτιο του 2017. Και τι λέτε; Λέτε ότι ύστερα από τόσες παρατάσεις που έχω δώσει -τον Ιούνιο του 2015, τέλος του 2015, τον Ιούνιο του 2016, τέλος του 2016, μέχρι 17 Φεβρουαρίου του 2017, τώρα πήγαμε στο τέλος του 2017- θα τελείωναν οι μελέτες. Και τώρα μας λέτε: «αν θα βρεθεί χρηματοδότηση». Διασφαλισμένο ήταν το ποσό και μάλιστα δόθηκε επιπλέον με την αύξηση του ΦΠΑ. Έχουμε και την απάντησή σας πράγματι τον ίδιο χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για δώστε τή μου.

**ΔΗΜΗΤΡΙΟΣ ΚΥΡΙΑΖΙΔΗΣ:** Βεβαίως, θα σας τα παραδώσω. Σήμερα λέτε ψέματα. Δεν ξέρω για ποιον λόγο. Αυτά είναι δικά σας κείμενα, κύριε Υπουργέ. Και τι λέτε πέρα από αυτό; Λέτε ότι οι καθυστερήσεις που παρουσιάστηκαν δεν είναι ευθύνη του αναδόχου, είναι ευθύνη δική μας. Είναι δική σας ευθύνη, κύριε Υπουργέ. Το ομολογείτε σε απάντησή σας.

Άρα αφήστε τα αυτά σήμερα εδώ. Δεν έχετε να μας πείτε το παραμικρό και ήρθατε σήμερα εδώ με έναν τρόπο και προκαλείτε τη νοημοσύνη μας. Αυτό είναι το άσχημο. Έπρεπε να ζητήσετε μια συγγνώμη διότι τρία χρόνια τώρα δεν έχετε κάνει το παραμικρό.

Βρεθήκαμε συλλογικά στο Υπουργείο σας και μας είπατε το ίδιο που είπε ο κ. Σγουρίδης ότι οι μελέτες θα είχαν τελειώσει -το ένα κομμάτι τους- τον Μάρτιο του 2016 και το άλλο τον Ιούλιο του 2016. Θα είμαστε στο 2018, όπου νά ’ναι, και εσείς μας λέτε: «αν θα βρεθεί χρηματοδότηση». Όλα αυτά είναι καταγεγραμμένα και συγκεκριμένα. Είναι ευθύνη δική σας, διότι με δημόσιες δαπάνες θα γίνει ο δρόμος, ο κάθετος άξονας Δράμα - Αμφίπολη, συνδεόμενος με τον Ε61. Δεν έχετε κάνει το παραμικρό και μας απαντάτε ότι αυτό είναι ένα όνειρο απατηλό, θα τελειώσει το 2050. Αυτό μας απαντάτε. Άρα δεν έχετε κάνει το παραμικρό. Δεν έχετε διασφαλίσει το παραμικρό.

Έρχεστε πάλι με αυτόν τον τρόπο να μας προκαλέσετε χωρίς να απαντάτε. Ξεκινήσατε και καταλήξατε με την ωρίμανση των μελετών, όταν υπάρχει το σχετικό κονδύλιο διασφαλισμένο, εκτός αν το σχετικό κονδύλιο το έχετε αναθέσει αλλού ή το προσμετρήσατε στο πλεόνασμα, έτσι ώστε να μετρηθεί.

Δυστυχώς η Δράμα δεν περιμένει καμμιά εξέλιξη για όλα αυτά και δυστυχώς είστε υπεύθυνος, κύριε Υπουργέ, η Κυβέρνησή σας δηλαδή, διότι δεν έχει την πολιτική βούληση να συνδέσει τη Δράμα με τον κάθετο άξονα, με τον κορμό της υπόλοιπης Ελλάδας, έχοντας έναν νομό απομονωμένο. Είστε απολογούμενοι γιατί ύστερα από τρία χρόνια δεν κάνατε ένα μέτρο μελέτης, ένα μέτρο δρόμου.

Σχετικά με τη χρηματοδότηση που είπατε μέσα από τα κονδύλια και τον σχεδιασμό ο κ. Σγουρίδης απαντάει: «Ναι, έχουν διασφαλιστεί όλα αυτά, έχει συσταθεί διυπουργική επιτροπή με πανεπιστημιακούς, με συνεννόηση με την Ευρωπαϊκή Τράπεζα, έχουν εξευρεθεί τα σχετικά κονδύλια μέσω πακέτων και όλα αυτά είναι θέμα χρόνου να υλοποιηθούν».

Ύστερα από τρία χρόνια δεν κάνετε το παραμικρό και έχει καταλήξει, ένας δρόμος, κύριε Πρόεδρε...

Κύριε Πρόεδρε, με ακούτε;

**ΠΡΟΕΔΡΕΥΩΝ (Μάριος Γεωργιάδης):** Σας ακούω, κύριε Κυριαζίδη, ξεκάθαρα. Πρέπει να ολοκληρώσετε κιόλας, γιατί είστε στα πέντε λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, δεν εξάντλησα τον πρώτο χρόνο. Ο κύριος Υπουργός μίλησε διπλάσιο και τριπλάσιο χρόνο. Αφήστε με να πω και τι ακριβώς συμβαίνει με τον κίνδυνο, με την έννοια της μετακίνησης αγαθών και ανθρώπινου δυναμικού από έναν δρόμο επικίνδυνο. Καθυστερεί και συμβάλλει στην απομόνωση και στη μη ανάπτυξη του τόπου σε πάρα πολύ μεγάλο βαθμό, αλλά και στα τροχαία. Έχουν γίνει εκατόν σαράντα τέσσερα τροχαία ατυχήματα, με είκοσι δύο τραυματίες, με νεκρούς, γιατί δρόμος, με την ελπίδα ότι θα κατασκευαστεί, έχει εγκαταλειφθεί τελείως. Είναι ευθύνη της Κυβέρνησης, διότι δεν συμβάλλει προς αυτή την κατεύθυνση.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, κύριε Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Οφείλει να απολογηθεί η Κυβέρνηση και ως προς αυτό, διότι δυστυχώς έχει εγκαταλείψει τα πάντα σε ό,τι αφορά τη σύνδεση της Δράμας με τον οδικό κορμό της υπόλοιπης χώρας.

Είναι κρίμα, κύριε Υπουργέ, γιατί σήμερα περιμέναμε με προσμονή -ειλικρινά σας το λέω- ότι θα είχατε κάτι να μας πείτε πως, εν πάση περιπτώσει, τα έργα προχωρούν, θα υλοποιηθούν. Μας μεταφέρετε κάθε λίγο και λιγάκι σε άλλες ημερομηνίες. Τώρα μας πήγατε στο τέλος του 2018 για τις μελέτες και η χρηματοδότηση, βεβαίως, θα καταλήξει πάλι στην ευθύνη και στις πλάτες της Νέας Δημοκρατίας ως επόμενη κυβέρνηση.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κυριαζίδη.

Κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, αν θέλει ο κ. Κυριαζίδης να συνεχίσει να αναπτύσσει το σκεπτικό του, εγώ εδώ είμαι, δεν έχω πρόβλημα χρόνου.

Κύριε Κυριαζίδη, όμως, είναι και σχολεία εδώ και μου θυμίζετε όταν ήμασταν μικροί στο δημοτικό σχολείο και λέγαμε εκείνο το ωραίο ποίημα: «Στων Ψαρών την ολόμαυρη ράχη».

**ΔΗΜΗΤΡΙΟΣ ΚΥΡΙΑΖΙΔΗΣ:** Μόνοι μας είμαστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έτσι ακριβώς, κύριε Κυριαζίδη, είναι και η τοποθέτηση...

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, δεν ακούγεστε. Δεν σας διέκοψε ο κύριος Υπουργός. Έτσι και εσείς σεβαστείτε τον.

**ΔΗΜΗΤΡΙΟΣ ΚΥΡΙΑΖΙΔΗΣ:** Το έκανε. Πολλαπλά το έκανε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έτσι ακριβώς είναι και η τοποθέτηση...

**ΠΡΟΕΔΡΕΥΩΝ (Μάριος Γεωργιάδης):** Και εσείς, κύριε Υπουργέ, μην προκαλείτε, γιατί καταλαβαίνετε...

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, προκαλώ, γιατί προκαλούμαι.

**ΠΡΟΕΔΡΕΥΩΝ (Μάριος Γεωργιάδης):** Ναι, αλλά θα αρχίσουμε τώρα...

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αν δεν είμαι κόσμιος, να με διακόψει.

**ΠΡΟΕΔΡΕΥΩΝ (Μάριος Γεωργιάδης):** Συνεχίστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όπως, ακριβώς λοιπόν, στη Β΄ Δημοτικού, περίπου, λέγαμε το ποίημα «Στων Ψαρών την ολόμαυρη ράχη», έτσι συνεχίζετε τα τελευταία εξήντα χρόνια να λέτε το ίδιο ποίημα, κοροϊδεύοντας τους πολίτες όλης της Ελλάδας. Περιδιαβαίνετε τις περιοχές της Ελλάδας, όταν ήσασταν στην κυβέρνηση, τις περιδιαβαίνατε και τάζατε κιόλας…

**ΔΗΜΗΤΡΙΟΣ ΚΥΡΙΑΖΙΔΗΣ:** Για τη Δράμα σάς μιλάω, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και για τη Δράμα ήταν και δράμα αυτά που τους λέγατε.

**ΠΡΟΕΔΡΕΥΩΝ (Μάριος Γεωργιάδης):** Δεν ακούγεστε, κύριε Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Να σας φέρω τα χαρτιά. Τι να κάνουμε τώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για τη Δράμα, κύριε Κυριαζίδη, δυστυχώς, τα κάνατε δράμα στη Δράμα!

Αναθέσατε αυτόν τον δρόμο σε τρεις διαφορετικούς φορείς. Στην περιφέρεια, στην Εγνατία, στο Υπουργείο να μελετήσουν έναν δρόμο. Κάθε μελέτη είχε διαφορετική διατομή. Αλλού το τμήμα της μελέτης είχε ΛΕΑ, αλλού δεν είχε.

**ΔΗΜΗΤΡΙΟΣ ΚΥΡΙΑΖΙΔΗΣ:** Κοινή υπουργική απόφαση υπογράφηκε το 2013, «ΕΓΝΑΤΙΑ Α.Ε.».

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για όνομα του θεού!

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, δεν ακούγεστε. Δεν σας διέκοψε ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εγώ είπα, αν θέλετε, να συνεχίσετε να αναπτύξετε το σκεπτικό σας. Δεν θέλετε.

Αλλού, λοιπόν, είχε γίνει από τον ένα φορέα η μελέτη του δρόμου με άλλη διατομή και με ΛΕΑ, αλλού δεν είχε ΛΕΑ. Στην Αμφίπολη θα βρίσκατε τον Μέγα Αλέξανδρο και προφανώς σταματήσατε. Στον δρόμο Δράμα- Καβάλα ξέρει όλος ο κόσμος ότι οι φοβερές μελέτες που κάνατε προέβλεπαν ότι θα περάσει μέσα από το προστατευόμενο δάσος με απίστευτες...

**ΠΡΟΕΔΡΕΥΩΝ (Μάριος Γεωργιάδης):** Συγγνώμη, κύριε Υπουργέ, θα πρέπει να σας διακόψω για να κάνω μια ανακοίνωση, επειδή μετά θα ολοκληρωθεί η συνεδρίαση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 7ο Γυμνάσιο Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε και σχολεία από την περιοχή, άρα μπορούν να το πιστοποιήσουν κιόλας.

Στον δρόμο Δράμα – Καβάλα, λοιπόν, η φοβερή χάραξη που είχατε σκεφτεί, περνούσε μέσα από το προστατευόμενο δάσος. Δεν είναι μόνο θέματα νομοθεσίας, είναι και αντιδράσεις για την προστασία του. Άρα, προφανώς, αυτό το τμήμα δεν μπορεί να έχει μελετητική ωριμότητα.

Πώς είδατε εσείς ότι τα είχατε τακτοποιήσει όλα; Πόρους δεν είχατε δεσμεύσει. Πώς τα κάνατε, δηλαδή, τα έργα; Ο Χουντίνι είστε;

Και επειδή, κύριε Πρόεδρε, ακούγονται διάφορα εδώ και τα βάζουν στο στόμα της Κυβέρνησης, εδώ είναι η απάντηση με ημερομηνία 23 Μαρτίου. Θα διαβάσω τι λέει ακριβώς. «Η Εγνατία Οδός», ούτε ο Σπίρτζης ούτε ο Σγουρίδης ούτε κανείς ...

**ΔΗΜΗΤΡΙΟΣ ΚΥΡΙΑΖΙΔΗΣ:** Την απάντηση του κ. Σγουρίδη έχω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Προφανώς η απάντηση του κ. Σγουρίδη ήταν ανάγνωση της απάντησης του αρμόδιου φορέα, δηλαδή της εταιρείας «Εγνατία» και λέει -και το έχετε το έγγραφο της εταιρείας «Εγνατία»- για να καταλάβουμε πώς είναι το ποίημα που μας λέει κάθε φορά, κάθε Βουλευτής της Νέας Δημοκρατίας.

«Για το υποτμήμα παράκαμψη «Δράμα **–** Μαυρολεύκη – Παλαιοκώμη», αφού αναφέρει ό,τι λέει, «με την προϋπόθεση ένταξης σχετικής δαπάνης σε χρηματοδοτικό πρόγραμμα. Για το τελευταίο υποτμήμα «Παλαιοκώμη – Αμφίπολη» εάν εξασφαλιστεί χρηματοδότηση, θα ανατεθεί μέσω διαγωνισμού αναγνωριστική μελέτη οδοποιίας, που αφορά σε νέα χάραξη αναλυτικότερα της υφιστάμενης οδού».

Άρα, κύριε Κυριαζίδη, αυτά που σας απαντήσαμε τον Μάρτιο, τα προχωράμε και σε πολύ δύσκολους οικονομικά καιρούς. Τέρμα τα ποιήματα προς τον ελληνικό λαό, «στων Ψαρών την ολόμαυρη ράχη». Πάνε αυτά από εμάς τουλάχιστον. Γι’ αυτό δεν πρόκειται να ξαναβγείτε κυβέρνηση, γιατί είχατε φλομώσει τον ελληνικό λαό με ψέματα, με έργα που θα κάνατε και δεν κάνατε ποτέ, με έργα που θα τελειώνατε και δεν τελειώνατε ποτέ, με απαλλοτριώσεις που δεν κάνατε μετά από δέκα χρόνια, με δήθεν μελετητικές ωριμότητες που ποτέ δεν υπήρχαν και ούτω καθ’ εξής. Και η Δράμα τα ξέρει πολύ καλά αυτά.

Κύριε Πρόεδρε, θέλω να δείξω ένα χαρακτηριστικό παράδειγμα για τις περιοχές που δεν διέρχεται η Εγνατία. Εδώ έχουμε έναν δρόμο -να το έχετε στο γραφείο σας για να καμαρώνετε τα έργα της Νέας Δημοκρατίας- που ξεκινάει από χωράφι και τελειώνει σε χωράφι.

**ΔΗΜΗΤΡΙΟΣ ΚΥΡΙΑΖΙΔΗΣ:** Να δούμε τα δικά σας πότε θα τα καμαρώσουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τα καμαρώνει ο κόσμος που τα χρησιμοποιεί σε όλη την Ελλάδα.

Είναι φοβερό. Να το έχουμε. Εγώ θα το βάλω στο γραφείο μου. Μιλάμε για δρόμο! Πάρτε τα να τα δώσετε στον κ. Κυριαζίδη. Να τα χαίρεται!

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα σχέδια, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Όπως καταλαβαίνετε, δεν φαίνονται ακριβώς, αλλά τα καταθέτετε στα Πρακτικά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι τα καταθέτω και να πάρει και αντίγραφο. Εγώ μπορώ να τα δώσω και σε πιο μεγάλο. Σε plotter θα του τα τυπώσω.

Και πάμε να δούμε, τι κάναμε στο δεύτερο σκέλος της ερώτησης με τους κάθετους άξονες. Τελειώσαμε με τον κάθετο άξονα στην Αντιπεριφέρεια Ροδόπης, τελειώσαμε -ενώ είχατε δέκα χρόνια κολλημένα- με αυτόν του Έβρου.

**ΔΗΜΗΤΡΙΟΣ ΚΥΡΙΑΖΙΔΗΣ:** Θα μας πείτε και για την Πελοπόννησο τώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Στην ερώτησή σας, λέτε για τους κάθετους άξονες της Εγνατίας. Για τη Δράμα σας απάντησα. Μελετητική ωριμότητα. Βρήκαμε λεφτά για το πρώτο τμήμα και για το δεύτερο που είναι τριάντα εννιά χιλιόμετρα, για να ωριμάσει. Ξεκινάμε την αναγνωριστική και την προκαταρκτική μελέτη για το τελευταίο τμήμα, που δεν βρήκατε τον Μέγα Αλέξανδρο στην Αμφίπολη.

**ΔΗΜΗΤΡΙΟΣ ΚΥΡΙΑΖΙΔΗΣ:** Αυτά λέγατε το 2015.

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, δεν ακούγεστε και δεν σέβεστε τον Υπουργό. Δεν του δίνετε το δικαίωμα να απαντήσει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αυτό είναι το στυλ της πολιτικής της Νέας Δημοκρατίας.

**ΠΡΟΕΔΡΕΥΩΝ (Μάριος Γεωργιάδης):** Δεν σας διέκοψε και οφείλω να το αναγνωρίσω στον Υπουργό. Όση ώρα μιλούσατε, σας άκουγε προσεκτικά. Ολοκληρώστε, κύριε Υπουργέ, γιατί ξεφεύγουμε από τον χρόνο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ.

Και μετά θα κάνουμε, κύριε Κυριαζίδη και να το μάθετε κι εσείς αυτό, μελέτη βιωσιμότητας. Αν δεν γίνει μελέτη βιωσιμότητας, που να αποδεικνύει ότι το έργο είναι βιώσιμο, θα συνεχίσετε -όπως κάνατε εξήντα χρόνια- να κοροϊδεύετε τον λαό της Δράμας. Θα συνεχίσετε να κοροϊδεύετε τους πολίτες της Δράμας.

**ΔΗΜΗΤΡΙΟΣ ΚΥΡΙΑΖΙΔΗΣ:** Δηλαδή το ότι είμαστε απομονωμένοι, αυτό είναι βιώσιμο;

**ΠΡΟΕΔΡΕΥΩΝ (Μάριος Γεωργιάδης):** Κύριε Κυριαζίδη, δεν ακούγεστε. Με φέρνετε σε δύσκολη θέση. Σας έχω κάνει παρατήρηση τόσες φορές. Σας παρακαλώ πολύ! Συνεχίστε, κύριε Υπουργέ, και αν θέλετε ολοκληρώστε, γιατί έχουμε ξεφύγει και πρέπει να παραδώσουμε και την Αίθουσα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ο κ. Κυριαζίδης, κύριε Πρόεδρε, κι ένα μεγάλο κομμάτι λαϊκιστών της παράταξης της Νέας Δημοκρατίας και όχι μόνο, θεωρεί ότι πρέπει να μετακινήσουμε τη Δράμα για να είναι πάνω στην Εγνατία. Δεν γίνεται. Τα ίδια μου λένε και για τον σιδηρόδρομο. Αν μπορείτε να μετακινήσετε τη Δράμα εσείς, με γεια σας με χαρά σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Αφήστε την εκεί που είναι, εγκαταλελειμμένη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εσείς την κάνατε έτσι, δεκαετίες τώρα. Έχετε βάλει σκοπό τη Δράμα όχι μόνο κατ’ όνομα αλλά και στην πράξη να την κάνετε δράμα και ζητάτε και τα ρέστα.

Πάμε τώρα στη Ροδόπη…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, συγγνώμη να ολοκληρώσουμε παρακαλώ. Πρέπει να παραδώσουμε την Αίθουσα για την ειδική ημερήσια διάταξη.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ολοκληρώνω, κύριε Πρόεδρε.

Στη Ροδόπη ολοκληρώθηκε ο κάθετος άξονας. Στον Έβρο μετά από δεκαετίες που είχαν κολλήσει τα έργα με έκπτωτους εργολάβους και με πλήρη ακινησία, επιτέλους ολοκληρώνεται ο κάθετος άξονας στο σύνολό του. Στην Ξάνθη έχουμε μελετητική ωριμότητα και ξεκινάει η δημοπράτηση του κάθετου άξονα στην Αντιπεριφέρεια Ξάνθης. Και στη συνέχεια θα έχουμε τις δύο μελετητικές ωριμότητες, που συνδέουν τη Δράμα και με την Αμφίπολη και με την Καβάλα, τις μελέτες βιωσιμότητας και την ανεύρεση πόρων για να γίνει το έργο. Και, βέβαια, το ίδιο έγινε και με τις συνδέσεις της χώρας στην Καστοριά, που τις εγκαινιάσαμε και έχουν ολοκληρωθεί.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Οφείλω να πω ότι τον προκαλέσατε για να απαντήσει. Όμως από εκεί και πέρα ας ολοκληρώσουμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό θα διακόψουμε τη συνεδρίαση και θα συνεχίσουμε στις 11.30΄ με την ειδική ημερήσια διάταξη, που αφορά στις άρσεις ασυλίας.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Παύλου Πολάκη (τέσσερις δικογραφίες), Σπυρίδωνος - Αδώνιδος Γεωργιάδη και Βασιλείου Γιόγιακα.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 24-11-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Παύλου Πολάκη και για τις τέσσερις υποθέσεις.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 24-11-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Σπυρίδωνος - Αδώνιδος Γεωργιάδη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεσή της στις 24-11-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Βασίλειου Γιόγιακα.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη ή μήνυση ή η έγκλιση υποκρύπτει πολιτική σκοπιμότητα.

Επίσης σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο β΄.

Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι σύμφωνα με την απόφαση της Διάσκεψης των Προέδρων στις 23 Μαρτίου 2005, έχουμε δεχθεί επί των αιτήσεων άρσης της ασυλίας, η Βουλή να αποφασίζει με ονομαστική ψηφοφορία και με ψηφοδέλτιο.

Το ψηφοδέλτιο στο οποίο ο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα που ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη, η δεύτερη, η τρίτη και η τέταρτη υπόθεση αφορούν τον συνάδελφο κ. Παύλο Πολάκη.

Η πέμπτη υπόθεση αφορά τον συνάδελφο κ. Σπυρίδωνα - Άδωνι Γεωργιάδη.

Η έκτη υπόθεση αφορά τον συνάδελφο κ. Βασίλειο Γιόγιακα.

Επί της πρώτης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς.

Επί της δεύτερης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς.

Επί της τρίτης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς.

Επί της τέταρτης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς.

Επί της πέμπτης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής; Κανείς.

Επί της έκτης αίτησης υπάρχει συνάδελφος, που ζητά τον λόγο κατά το άρθρο 108 του Κανονισμού της Βουλής;

**ΒΑΣΙΛΕΙΟΣ ΓΙΟΓΙΑΚΑΣ:** Μπορώ να έχω τον λόγο, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Πρόκειται για μία συμπληρωματική κατάθεση που μου ζητήθηκε για ανάκληση απόφασής μου, ως Νομάρχης Θεσπρωτίας, το 2007, όπου είχαν εγκριθεί περιβαλλοντικοί όροι για την ίδρυση και λειτουργία εγκαταστάσεως ανάμειξης και συσκευασίας ορυκτελαίων κι έξι υπέργειες δεξαμενές.

Η ανάκληση έγινε, λόγω καινούργιων στοιχείων που είχαν προσκομιστεί από τον Δήμο Συβότων, όπου θα δραστηριοποιούνταν η συγκεκριμένη μονάδα, την έντονη αντίδραση των κατοίκων της περιοχής, καθότι είναι μία κατεξοχήν τουριστική περιοχή, όπως επίσης και από δημοσιεύματα του Τύπου που έλεγαν ότι η περιοχή θα γίνει Σκαραμαγκάς. Όλα αυτά έγιναν κατόπιν εισηγήσεων υπηρεσιών του τμήματος της πολεοδομίας.

Θα ήθελα να πω ότι η όλη διαδικασία έχει εκδικαστεί και σε άλλα δικαστήρια, έχει κριθεί και στο Συμβούλιο της Επικρατείας και δεν υφίσταται θέμα.

Από εκεί και πέρα, είμαι στη διάθεση της Ολομέλειας, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ για τις διευκρινήσεις, κύριε συνάδελφε.

Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας.

Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας.

Όποιος συνάδελφος ψηφίζει υπέρ της άρσης ασυλίας, θα σημειώνει την δίπλα από το όνομα του Βουλευτή του οποίου ζητείται να αρθεί η ασυλία τη λέξη «ΝΑΙ».

Όποιος συνάδελφος ψηφίζει κατά της άρσης της ασυλίας, θα σημειώνει δίπλα από το όνομα του Βουλευτή του οποίου ζητείται να αρθεί η ασυλία τη λέξη «ΟΧΙ.

Όποιος συνάδελφος αρνείται να ψηφίσει, θα σημειώνει δίπλα από το όνομα του Βουλευτή του οποίου ζητείται να αρθεί η ασυλία, τη λέξη «ΠΑΡΩΝ».

Σας έχουν διανεμηθεί και λευκά ψηφοδέλτια.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Μάριο Κάτση από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής εψήφισε.

Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα συνεφώνησε ομοφώνως.

Τέλος θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους οι συνάδελφοι. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Καλούνται επί του καταλόγου οι Βουλευτές: κ. Αναστασία Γκαρά από τον ΣΥΡΙΖΑ και κ. Δημήτριος Κυριαζίδης από τη Νέα Δημοκρατία.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Σπυρίδων Λυκούδης):** Υπάρχει συνάδελφος, ο οποίος δεν άκουσε το όνομά του; Κανείς.

Οι σφραγισμένες επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 94-100)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, πριν σας ανακοινώσω το αποτέλεσμα της ψηφοφορίας, υπάρχει ένα αίτημα για άδεια από τις εργασίες της Βουλής.

Ο Βουλευτής Νομού Τρικάλων κ. Κωνσταντίνος Σκρέκας ζητεί άδεια ολιγοήμερης απουσίας στο εξωτερικό από 2-2-2017 έως 9-12-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 154 Βουλευτές.

Για την πρώτη υπόθεση του συναδέλφου κ. Παύλου Πολάκη:

Υπέρ της άρσεως ασυλίας, δηλαδή «ΝΑΙ», ψήφισαν 9 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 139 Βουλευτές.

Ψήφισαν «ΠΑΡΩΝ» 5 Βουλευτές.

Άκυρο 1.

Συνεπώς η αίτηση της εισαγγελικής αρχής απορρίπτεται.

Για τη δεύτερη υπόθεση του συναδέλφου κ. Παύλου Πολάκη:

Υπέρ της άρσεως ασυλίας, δηλαδή «ΝΑΙ», ψήφισαν 9 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 139 Βουλευτές.

Ψήφισαν «ΠΑΡΩΝ» 5 Βουλευτές.

Άκυρο 1.

Συνεπώς η αίτηση της εισαγγελικής αρχής απορρίπτεται.

Για την τρίτη υπόθεση του συναδέλφου κ. Παύλου Πολάκη:

Υπέρ της άρσεως ασυλίας, δηλαδή «ΝΑΙ», ψήφισαν 9 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 139 Βουλευτές.

Ψήφισαν «ΠΑΡΩΝ» 5 Βουλευτές.

Άκυρο 1.

Συνεπώς η αίτηση της εισαγγελικής αρχής απορρίπτεται.

Για την τέταρτη υπόθεση του συναδέλφου κ. Παύλου Πολάκη:

Υπέρ της άρσεως ασυλίας, δηλαδή «ΝΑΙ», ψήφισαν 9 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 139 Βουλευτές.

Ψήφισαν «ΠΑΡΩΝ» 5 Βουλευτές.

Άκυρο 1.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Σπυρίδωνος - Αδώνιδος Γεωργιάδη:

Υπέρ της άρσεως ασυλίας, δηλαδή «ΝΑΙ», ψήφισαν 5 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 134 Βουλευτές.

Ψήφισαν «ΠΑΡΩΝ» 14 Βουλευτές.

Άκυρο 1.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Βασιλείου Γιόγιακα:

Υπέρ της άρσεως ασυλίας, δηλαδή «ΝΑΙ», ψήφισαν 5 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 147 Βουλευτές.

Ψήφισε «ΠΑΡΩΝ» 1 Βουλευτής.

Άκυρο 1.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν το πρωτόκολλο σελ. 104α και τα ψηφοδέλτια 104β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 12.46΄ λύεται η συνεδρίαση για αύριο, ημέρα Παρασκευή 1η Δεκεμβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**